/// 


/ 


,g 


A tyH? 


S+ 1 / i.  . ..  # . « 

-->  / •>.'  # . vr 

^^.V*  nrw'^ 


,7 


( 


,fil 


/< 


G.  L.  J.  BACKER 

DE  STRUCTURA  HEPATIS. 


Typis  K.  J.  Gicbcn. 


DISSERTATIO  MEDICA  INAUGURALIS 


DE 

STRUCTURA  SUBTILIORI 

HEPATIS  SANI  ET  MORBOSI 

QUAM  , 

ANNUENTE  SUMMO  NUMINE, 

EX  AUCTORITATE  RECTORIS  MAGNIFICI 

GEORGII  GUILIELMI  VREEDE, 

JUK.  ROM.  ET  HOD.  DOCT.  ET  I»ROF.  ORD., 

NEC  NON 

amplissimi  SENATUS  ACADEMICI  consensu. 


nobilissimae  FACULTATIS  MEDICAE  decreto  , 

PRO  GRADU  DOCTORATUS, 

SUMMISQUE  IN 

MEDICINA 

HONORIBUS  AC  FRIVIIEGIIS , 

IN  ACADEMIA  RHENO-TRAIECTINA, 

RITE  AC  LEGITIME  CONSEQUENDIS , 

ERUDITORUM  EXAMINI  SUBMITTIT 

CAROLUS  LEONARDUS  JOANNES  BACKER , 

E PAGO  JUTPIIAAS  RIIENO-TRAIECTINUS, 
die  III  julii  MDCCCXLV,  noRA  V. 


TRAIECTI  AD  RIIENUM, 

APUD  w.  H.  VAN  IIEYNINGEN. 


MDCCCXLV. 


Digitized  by  the  Internet  Archive 
in  2015 


https://archive.org/details/b22353999 


CONSPECTUS 


Pars  I:  HISTORIA  ANATOMICA  HEPATIS. 

Pars  H:  HEPATIS  SANI  STRUCTURA  SUBTILIOR. 
Pars  HI:  STRUCTURAE  HEPATIS  MUTATIONES  MOR- 
BOSAE. 

ALBESCENTIA  HEPATIS. 

PUNGUS  MEDULLARIS  HEPATIS. 

PUNGUS  MEDULLARIS  IN  TENA  PORTARUM. 


CIRRHOSIS  HEPATIS. 


La  premikre  etude  a entreprendre  pour  arriver  i quelque  connaissance  exac- 
te toucliant  la  nature  des  maladios  du  foie  , est  de  rechercher  a en  bien  saisir 
les  caract&res  anatomiques.  Pour  y parvenir,  la  meillcure  methode,  h mon 
avis,  est  de  prendre  son  point  de  depart  dans  Ia  considera tion  de  Petat  sain 
du  foie  , de  bien  determiner  celui-ci,  et  de  cherclier  ensuite  a penetrer  Ia  part 
que  peuvent  prendre  les  divers  clements  anatomiques  du  foie,  dans  la  forma- 
tion  de  ses  diverses  alt6rations  de  texture.  Voila  iucontestablemcnt  la  seule- 
route  qui  puisse  conduire  h quelques  resui tats  utiles. 

andkal,  Cii  ni  que  medicale. 


PATRI  OPTIMO 


SACRUM. 


PRAEFATIO 


Magnam  esse  Anatomiae  pathologicae  vim  atque 
efficaciam  in  Medicinam  practicam  perficiendam , nul- 
lus infitias  ibit  germanus  Aesculapii  filius , nec  desunt 
hisce  temporibus  celeberrimi  summique  Medicinae  cul- 
tores , qui  huius  studio  omnem  operam  dare  , et  na- 
turae aberrationes  sedulo  explorare  non  dubitent. 

Quorum  si  exemplum  mihi  e longinquo  sequi  lice- 
at, dissertationis  conscribendae  argumentum  inde 
repetendum  esse  duxi;  quod  tamen  per ficere  vix  ausus 
essem , nisi  Promotor  aestumatissimus , clar.  sciiroe- 
der  van  der  KOLK , vir  mea  laude  omnino  superior , 
maxima  etiam  erga  me  benevolentia , huic  specimini 
elaborando  auxilium  praestitisset , mihi , ob  indagatio- 
nis difficultatem  et  errorum  periculum , magnopere  op- 
tandum. 

In  primis  tamen  hepatis  structuram  investigare  stu- 
dui, tum  ob  magnam  illius  cognitae  vim  in  diiudican- 
dos  iecoris  morbos,  tum  propter  satis  magnam  de 
physiologica  illius  ana  tome  inter  auctores  dissensio- 
nem , tum  denique , quoniam  plures  hepatis  morbi, 
non  accurate  determinati,  magis  subtili  examine  om- 
nino indigent. 


VIII 


PRAEFATIO. 


Magnum  aulam  huius  etiam  organi,  praesertim 
morbosi,  indagandi  locum  super  esse,  facile  intellexi, 
quum  quae  illustrare  conatus  sum  non  nisi  partem 
constituant  exiguam  pathologicae  hepatis  anatomes. 

Hac  vero  occasione,  me  tibi  in  primis,  Vir  clar. 
suiroeder  van  DER  kolk  , publice  grati  animi  testimonia 
offerre  posse,  maxime  laetor.  D.  0.  M.  diu  te  ser- 
vet incolumem,  academiae  decus. 

Vos  etiam , Viri  clarissimi  et  doctissimi,  quos  prae- 
ceptores me  habuisse,  magna  voluptate  recordor , gra- 
tias accipite  maximas. 

Has  tamen  praesertim  tibi  debeo,  Vir  clar.,  aes- 
tumatissime  suerman.  Non  tantum  enim  salutaria  con- 
silia tua,  quorum  nulla  dies  apud  me  delebit  me- 
moriam, mihi  discipulo  dare  voluisti,  verum  et  me 
in  carissimi  tui  filii  consuetudinem  inducere  haud 
recusasti ; cuius,  deinceps  Professoris  munere  fun- 
gentis, mihi  contigit  uti  et  amicitia  carissima  et  egre- 
gio exemplo.  U linam  mihi  semper  ante  oculos  sint 
tum  viri  virtus  et  humanitas,  tum  praeclara  praecep- 
ta , tum  etiam  studium  et  animus,  quibus  prae  plu- 
rimis exellebat.  Tibi  vero  praebeat  rerum  nostra- 
rum Moderator  longaevum  virium  usum , quibus 
plurimis  prodesse  ulterius  pergere  possis. 

Valete  etiam  vos,  quibuscum  amicitiae  vinculo  me 
iunctum  esse  gaudeo;  vivite  felices,  nec  mei  immcmores. 


PARS  I. 

HISTORIA  ANATOMICA  HEPATIS. 


Quum  magni  medicorum  intersit  ad  cognoscendos 
curandosque  hominum  morbos,  cuiuscunque  organi 
sanam  et  morbosam  functionem  cognovisse,  cognitio 
illius  structurae,  subtilioris  etiam,  maximi  momenti 
semper  est  habenda;  omni  ope  igitur  nitendum  est, 
ut  accurata  atque  subtili  investigatione,  quidquid  ad- 
huc obscure  lateat,  illustretur  et,  quantum  possit, 
clare  explicetur.  Quare  mihi  placuit,  maximi  abdo- 
minis organi,  hepatis  scii,  structuram  penitiorem  in- 
dagare et,  ut  spero,  illustrare,  in  primis  quum  duce 
clar.  Schroeder  van  der  Kolk  gaudere  mihi  contigerit. 

Huic  autem  tentamini  praecedat  necesse  est  bre- 
vis eorum  conspectus , quae  de  hepatis  structura 

hucusque  scriptis  mandata  sunt,  quo,  cum  multis 

nominibus  hepar  humanum  cum  aliorum  animalium 
conveniat,  de  his  saepe  etiam  sermo  erit. 

Wepfer  primus  fuisse  videtur,  qui  partes  hepatis 
constituentes  detexerit,  quas  „glandulas  quadrangu- 
lares, aliterque  ratione  figurae  affectas”  dicit  1). 
Humanum  vero  hepar  non  patet  illum  examinavisse, 
suillo  tantum  investigato. 

MalpigM  deinde  huius  organi  structuram  in  variis 
animalibus,  insectis,  molluscis,  piscibus,  reptilibus, 
denique  mammalibus,  ipsoque  homine  investigavit, 
atque  structuram  subtiliorem  in  primis  clarius  ex- 
ponere conatus  est.  „Vasa  in  jecore,”  inquit,  „me- 
dio  involucro  communi , a Glissonio  observato , in 
ramos  hinc  inde  disperguntur,  ea  proportionali  via, 
quam  in  pulmonibus  intuemur;  ad  singulas  autem 
vasorum  propagines,  licet  etiam  exiles,  lobuli  ap- 
penduntur, conicam  ut  plurimum  servantes  figuram. 
Lobuli  hi  propria  circumambiente  membrana  vesti- 
untur, et  continuatis  per  transversum  membranosis 
nexibus  firmantur,  ita  ut  intermedia  spatia  et  ri- 
mulae minimae  tamen  inter  lobulorum  latera  emer- 
gant, et  taliter  sibi  ad  invicem  adaptentur,  ut  nec 
maior  nec  minor  intercapedo  suboriatur.  Observan- 
dum tamen,  non  eandem  omnino  in  omnium  ani- 


1)  Epistola  ad  J.  II.  Paulum,  de  Dubiis  Anatoni.  Norimb.  1664. 

malium  jecinoribus  similem  esse  lobulorum  figuram , 
secl  ut  plurimum  variari.  In  fele  sex,  aliquando 
plura  latera  observantur,  in  homine  idem  ad  amussim.  ’ 
«Glandulosi  acini , quibus  lobulus  componitur,  cum 
peculiarem  circumscriptionem  habeant,  necessario 
propria  et  ipsi  figura,  quae  ut  plurimum  hexagona 
vel  plurium  laterum  est.” 

Suspicatur  porro  extremas  vasorum  propagines  ad 
glandulosos  acinos  hiare  1).  Ductus  denique  hepa- 
ticos quemcunque  lobulum  et  appensos  glandulosos 
acinos , tum  in  centro , tum  in  extremitate  locatos 
attingere  dicit  2). 

Ruyscliiiis  nostras,  licet  minutissima  vasorum  im- 
pletione  decursum  illorum  demonstrare  conatus  fuerit, 
falsa  tamen  deductione  ex  illa  conclusit,  arteriolas  ve- 
nulasque  cum  ductibus  excretoriis  hepatis  continuum 
facere,  liosque  ex  illis  procedere  3). 

Ex  eo  tempore  subtiliorem  hepatis  fabricam  fere 
penitus  neglexerunt  anatomici,  usque  dum  Joh.  Mulier 
in  suo  opere  »de  Glandularum  secernentium  struc- 
tura penitiori,”  anno  1830  edito,  de  novo  hepatis 


1)  M.  Malpirjhi , Opera  omnia.  Lugd.  Bat.  1687  dc  Ilepatc, 
Cap.  H,  p.  254  seq. 

2)  1,  c.  cap.  V,  p.  260. 

3)  Epist.  ad  //.  Boorhuaue  1722.  Tlies.  unat.  IX,  1726,  N».  59. 
Otiscrv.  centuria  1737.  OI>s.  51. 

fabricam  subtiliorem  investigavit;  in  primis  autem 
versatus  fuit  in  bepatis  diversorum  animalium  inda- 
gatione, et  praesertim  huius  ductuum  biliferorum,  quos 
ubique  liberos,  coecos,  sive  finibus  muticis  praeditos, 
cum  vasis  sanguif.  nullum  directum  commercium  ha- 
bentes se  invenisse  dicit;  humani  vero  hepatis  struc- 
turam illic  illustratam  non  invenimus , quum  ex 
analogia  ad  illam  statuendam  concludat;  in  homine 
scii,  ductuum  biliferorum  fines  a conformatione  ani- 
malibus propria  non  magnopere  recedere,  illos  esse  coe- 
cos et  surculorum  cylindricorum  paniculas  efformare; 
nec  nisi  neonati  icterici  hepar  examinavisse  videtur, 
cuius  examen  erat  difficile,  effigies  insuper  claram 
ideam  conciliare  nobis  non  potest;  miramur  etiam 
illum  inter  glandulas  vel  lobulos  a Malpighio  dictos, 
et  acinos  finesque  ductuum  biliferorum  non  rite  distin- 
xisse, atque,  licet  suadeat,  ut  potius  abstineamus  a 
voce  „acinus ,”  in  posterum  illum  continuo  illa  uti 
pergere,  imo  illam  in  anno  1838  tertia  vice  edito 
opere:  „Haudbuch  a.  Physiol.”  frequenter  usurpare, 
et  in  quarta  huius  operis  editione  hac  voce  adhuc  indi- 
care fines  ductuum  secernentium  glandularum;  vasorum 
etiam  sancniiferorum  distributionem  non  accurate  de- 
scribit;  falsam  autem  opinionem  de  materie  corticali 
et  medullari  in  hepate  explicuit  ex  diverso  ductuum 
biliferorum  vasorumque  sanguiferorum  colore. 


Valde  accuratam  hepatis  humani  structurae  de- 
scriptionem dedit  Kiernan  1)  in  primis  quoad  partes 
constituentes,  quas  cum  Malpighio  lobulos  appellat  et 
decursum  vasorum  sanguiferorum  ductuumque  bilifero- 
rum ; de  formatione  vero  horum  finium  certior  fac- 
tus non  est;  icones  etiam  admodum  distinctas,  naturae, 
ut  videtur,  consentaneas  addidit;  quare  illius  ope- 
ris paulo  ampliorem  mentionem  facere  non  alienum 
videtur. 

Hepar  constat  e lobulis,  a se  invicem  tela  cellu- 
losa separatis,  et  vasis  sanguiferis  atque  biliferis. 

1°.  Lobuli  intime  cum  venis  hepaticis  cohaerent, 
quibuscum  systema  formant,  multis  nominibus  cum 
foliis  ramisque  ai’boris  comparandum : superficies  enim 
lobuli  interna,,  sectione  longitudinali  centrum  tr  an  sp- 
ernite , adspectum  folii  praebet,  petiolo  carentis,  basi 
connexa  cum  ramo  venae  hepaticae;  transversa  au- 
tem sectione  lobulus , saltem  ad  basin , figuram  fere 
hexagonam  v.  pentagonam  habet,  in  superficie  vero 
hepatis  ut  plurimum  irregulariter  oblongam;  per  cen- 
trum cuiusvis  lobuli  fere  in  longitudinem  vena  cen- 
tralis decurrit , quae  in  diversas  directiones  4 — 8 
ramulos  laterales  emittit,  quibus  respondent  processus 
minores  lobuli  ad  latera  emergentes;  haec  venula 


1)  I’i)i los.  Trans.  1833 , II. 

centralis  in  ramum  maiorem  abit,  cui  lobuli  ipsius 
basis,  nulla  intercedente  tela  cellulari,  est  imposita. 

Quivis  lobulus  continet  rete  vasorum  capillarium 
e ramulis  venae  portarum  lobulum  ambientibus  or- 
tum, quod  sanguinem  venae  centrali  reddit,  postquam 
liquidum  secretum  tradidit  minimis  ductibus  hepati- 
cis , etiam  in  lobulo  contentis , qui  verisimiliter  plexum 
formant,  inter  rete  illud  interpositum.  Quisque  lo- 
bulus circumdatur  tela  cellulosa,  continua  cum  cap- 
sula Glissonii , quae  comitatur  venam  portarum,  ar- 
teriam hepaticam  ductumque  hepaticum  in  organon 
intrantes  : 

2°.  Yenae  hepaticae  originem  ducunt  e venulis,  quas 
Kiernan  vocat  intralobulares,  potius  centrales' dicerem, 
quae  cum  lobuli  vicini  venulis  non  directe  cohaerent, 
sed  e rete,  quod  praebent  ramuli  venae  portarum  lo- 
bulum cingentes,  originem  ducunt;  hae  venulae  cen- 
trales in  ramulos  maiores  venae  hepaticae  trans- 
eunt, quos  auctor  venas  sublobulares  vocat,  quique 
confluentes  truncos  maiores  formant  venae  hepaticae. 
Si  venae  intralobulares  mercurio  implentur,  secun- 
dum Kiernan  formam  acquirunt  punctatam,  stellatam 
vel  ramificatam.  Trunculi  venarum  centralium  s. 
venae  sublobulares  arcte  cinguntur  lobulorum  basi- 
bus , quum  cx  quacunque  basi  venula  centralis  in 
sublobularem  transeat,  sanguinemque  effundat;  exin- 

de  harum  paries  internus  magno  ostiolorum  numero 
est  praeditus,  quae  centrum  occupant  spatiorum  fere 
hexagonorum,  sibi  invicem  contiguorum;  haec  scii, 
sunt  bases  lobulorum,  qui  fissuris  interlobularibus  a se 
invicem  separantur , et  per  tunicas  tenues  pellucidas 
conspici  possunt.  In  nonnullis  harum  venarum  venae 
centrales  minus  coacervatae  conspiciuntur,  quando  2 
v.  3 horum  vasculorum  ad  unam  venam  conjungun- 
tur, priusquam  in  venam  sublobularem  intrant. 

3°.  Vena  poi*tarum,  arteria  hepatica  et  ductus  hepa- 
ticus, eadem  fere  ratione  distributa,  simul  sumta 
commemorari  possunt,  neque  hic  ad  fluminis  in  ductu 
hepatico  directionem  attendere  necesse  est. 

Ubique  circumdantur  communi  tela  cellulosa,  cap- 
sula scii.  Glissonii ; ductus  biliferi  aut  hepatici  et 
arteriae  vulgo  ad  unum  latus  venae  portae  decur- 
runt, ibique  ramos  emittunt,  qui  inter  lobulos  pene- 
trant; simili  ratione  ramuli  venae  portarum,  per 
capsulam  Glissonii  distributi , ad  omne  latus  inter  lo- 
bulos penetrant,  quibus  fit,  ut  vena  portarum  cingatur 
plexu  v.  ramulis  minoribus  arteriae,  ductus  hepatici, 
ipsiusque  venae  portarum,  qui  ubique  inter  lobulos 
capsulam  Gl.  cingentes  penetrant,  qua  ratione  canales 
formantur,  portales  uti  Kiernan  dicit,  qui  continent 
ramos  venae  portarum  capsula  Gl.  enumeratisque 
vasis  cinctos. 

Arteria  praeterea  tunicis  venarum  portae  et  duc- 
tuum hepaticorum  comitantium  ramulos  praebet,  il- 
larum nutritioni  necessarium  sanguinem  arteriosum 
ducentes , qui  in  venosum  mutatus  per  ramulos  venae 
portarum  in  systema  venosum  reducitur. 

In  ductibus  hepaticis  conspicui  folliculi  mucipari 
etiam  hic  commemorentur ; irregulariter  sunt  distri- 
buti, et  verisimiliter  inserviunt  ad  mucum  in  bile 
praesentem  secernendum. 

Canales  portales  praeter  dicta  vasa,  etiam  profunde 
sita  vasa  absorbentia  continent  et  nervos;  in  priora 
liquidum  iniici  potest  per  ductum  hepaticum,  mter- 
dum  per  arterias  et  venas  portarum;  non  apparent 
in  fissuris  interlobularibus  neque  comitantur  venas 
hepaticas ; in  tunica  hepatis  propria  ramificantur , 
non  vero  in  tunica  peritoneali. 

Simulae  vasa  diversa  inter  lobulos  penetraverunt, 
interlobularia  vasa  dicuntur , quae  per  fissuras  inter- 
lobulares decurrunt  ramosque  emittunt.  Venae  por- 
tarum ramuli  interlobulares  cingunt  lobulos,  ita  ut 
pluribus  locis  annulum  hexagonum  aut  pentagonuin 
formare  videantur,  qui  cum  vicino  annulo  cohaeret, 
unde  anastomosi  directa  inter  diversos  venae  portarum 
ramulos  rete  constituitur  circa  lobulos;  haec  vasa  se- 
cundum Kiernan  comitantur  rami  arteriae  hepaticae 
ct  ductus  hepatici;  priores  caeterorum  vasorum  toni- 

cis  sanguinem  praebent,  etiam  tunicis  venarum  he- 
paticarum et  venae  cavae  inferioris,  in  quibus  venulae 
orientes  sanguinem  reducunt  in  ramos  venae  porta- 
rum interlobulares. 

Ductus  hepaticos  interlobulares  inter  se  communi- 
care, concludit  ex  eo,  quod  liquidum  ductui  hepatico 
dextro  immissum  per  sinistrum  rediret.  In  ductibus 
interlobularibus  et  lobularibus  folliculi  mucipari  serie 
dispositi  duas  lineas  longitudinales  constituunt,  sibi 
invicem  oppositas. 

Ex  his  vasis  interlobularibus  rami  oriuntur  minimi , 
qui  lobulos  ipsos  undique  ingrediuntur  atque  versus 
lobuli  centrum  diriguntur,  quae  vasa  igitur  lobula- 
ria vocat. 

Haec  vasa  e vena  portarum  orta  convergunt  a pe- 

ripheria  versus  centrum  lobuli,  et  vasorum  transver- 

« 

sorum  ope  coniunguntur , inter  quos  interstitia  ova- 
ta vel  oblonga  conspiciuntur,  quae  plexus  biliferi 
lobularis  partibus  occupantur;  haec  vascula  termi- 
nantur in  venae  centralis  ramulos;  sanguis  plexum 
v.  rete  transiens  mixtus  est  e sanguine  venae  por- 
tarum et  sanguine  venoso  oriundo  e vasis  vasorum. 

Arteriae  lobulares  parva  copia  conspiciuntur,  et 
verisimiliter  terminantur  in  plexus  venosos  lobulares, 
postquam  in  parte  hepatis  secernente  nutritioni  in- 
servierunt. Ductus  hepatici  lobulares  plexum  formant 

in  quocunque  lobulo  partem  hepatis  secernentem  con- 
stituentes. Fatetur  ductus,  quibus  formantur  hi  plexus, 
tantae  esse  minutiei,  ut  longe  difficilius  sit  illos  im- 
plere quam  vasa  sanguifera , cui  accedit  quod  semper 
bilem  contineant,  quae,  nullum  habens  exitum,  im- 
pletioni  sese  opponit;  hinc  commendat  in  animali 
vivo,  ligando  venam  portarum  et  arteriam  hepati- 
cam secretionem  bilis  impedire,  quo  facto  dicit  sibi 
aliquando  contigisse  pro  parte  lobidos  implere  per 
ductus  hepaticos;  ductus  illos  etiam  in  homine  im- 
plere saepius  tentaverat,  sed  sine  successu;  dicit 
tamen,  microscopio  utentes  conspicere  posse  ductus 
interlobulares  iniectos  dividi  in  duos  ramos,  qui  in 
lobulos  intrantes  dividuntur  et  subdividuntur  in  mi- 
nutiores ductus  qui  inter  sese  anastomosi  confluunt. 
Hi  ductuli  e cellulis  formati  illi  videntur,  magnopere 
saltem  illarum  adspectum  praebent  1).  Illos  per  lobu- 
lum reticulatim  dispersos  etiam  delineavit  Tab.  23 
fig.  3;  dicit  vero  in  explicatione,  tali  ratione  duc- 
tus in  hepate  non  posse  conspici , quali  illic  deline- 
ati  sunt;  in  figura  enim  ductus  interlobulares  ana- 
stomosi cohaerent,  verum  fatetur  se  illam  nunquam 
vidisse,  sed  tantum  illius  praesentiam  suspicari  aliis 
argumentis  nisum , sequo  ductus  biliferos  nunquam 


i)  1.  c.  png.  741. 

ad  illam  extensionem  implevisse,  ut  ibi  proponuntur.. 
Opinatur  autem  ligamentum  laterale  sinistrum  hepatis 
considerari  posse  tanquam  organi  rudimentum,  quum 
ductus  biliferos  intra  peritonei  lamellas  hic  sese  ex- 
tendere atque  plexus  conficere  credat,  imo  hi  duc- 
tus ad  diaphragma  usque  sese  extenderent ; illorum 
etiam  delineationem  exhibet  tab.  23  fig.  4.  In  aliis 
insuper  ligamentis  hepatis  idem  invenit  auctor.  Du- 
bitandum autem,  num  revera  illa  vasa  ductibus  he- 
paticis sint  annumeranda;  dolendum  auctorem  mi- 
croscopii  investigationem  neglexisse , cuius  ope  tantum 
confirmari  potuisset.  Dicit  autem  1),  lobulos  con- 
stituere partem  hepatis  secernentem,  et  2)  in  nulla 
aha  hepatis  parte  praeter  lobulos  ramos  venae  hepa- 
ticae inveniri;  caeterum  testatur  se  frequenter  vasa 
absorbentia  per  ductum  hepaticum  arte  implevisse  3) ; 
quare  credimus  illius  observationi  praesentiae  ductuum 
in  ligamentis  illis  non  magnam  fidem  esse  habendam. 

Praeterea  de  flava  rubraque  substantia  Ferreinii 
mentionem  faciens  dicit , omnium  lobulorum  similem 
cuivis  illorum  ubique  eandem  esse  structuram;  dis- 
tinctionem igitur  inter  flavam  et  rubram  substantiam 
non  valere;  colorem  rubrum  e congestione  sanguinis 

1)  1.  c.  pag.  739. 

2)  1.  c.  pag.  745. 

3)  1.  c.  pag.  743. 

oriri,  centralem  nempe  e congesto  sanguine  venae 
hepaticae , periphericum  e sanguine  venae  porta- 
rum originem  petere;  illum  denique  frequentem,  hunc 
rarissimum  esse  atque  in  solis  pueris  inveniri. 

Plurimi  deinde  auctores  assentiunt  Doct.  Kiernan, 
quoad  vasorum  sanguiferorum  distributionem;  multis 
tamen  opinantibus,  plexum  lobularem,  sanguinem 
venae  centrali  tradentem,  constare  e plexibus  venae 
portarum  et  arteriae  hepaticae,  quod  non  credit 
Kiernan,  licet  hac  de  re  certior  factus  non  fuerit. 
Quod  autem  ad  terminos  ductuum  biliferorum  atti- 
net, plurimi  ab  illo  dissentiunt. 

Inter  horum  auctorum  sententias  primo  illam  clar. 
Bcrres  1)  paucis  exponere  sufficiat.  Opinatur  enim 
hepar  unicum  rete  aequabile  et  subtile  constituere , 
in  quod  omnia  non  modo  vasa,  verum  etiam  ductus 
biliferi  transeunt , ita  ut  iterum  ad  opinionem  Ruyschii 
vasa  scii,  sanguifera  directe  cum  tubulis  secernenti- 
bus cohaerere,  recesserit;  nullum  etiam  acinorum  vel 
lobulorum  vestigium  unquam  secundum  illum  appa- 
ret, neque  aliquid  granulosi  distingui  potest.  Quum 
auctor  tantum  partium  structuram  post  impleta  vasa 
in  exsiccatis  frustulis  observaverit,  minus  mirari  pos- 
sumus, in  tantum  errorem  incidere  illum  potuisse. 

1)  Anatomic  der  Microscopischen  Gebildc , 1S37.  Fuse.  VIII, 
pag.  171.  Tab.  XHI , fig.  1. 

Doct.  Krause  anno  1837  1)  multis  experimentis 
probare  conatus  est,  fines  ductuum  biliferorum  vesi- 
culas formare,  licet  hic  illic  dubius  haeserit,  utrum 
illa  vascula  minutissima,  quorum  fines  coecos  non 
conspexerit,  vascula  essent  sanguifera,  an  tubuli  bi- 
liferi 2) ; ad  illud  vero  statuendum  conclusit  propter 
coeci  finis  defectum;  quum  autem  in  Echinati  he- 
pate partim  aere  impleto  fines  coecos  viderit,  simili 
in  infante  neonato  experimento  instituto  successus 
defuit,  quare  non  eadem  structura  assumenda  esse 
videtur. 

Olar.  Mulier  anno  1838  etiam  dubia  movit  tum 
contra  Doct.  Kierncm  opinionem,  plexum  formari 
finibus  ductuum  biliferorum , tum  contra  suam  antea 
prolatam  opinionem,  finibus  coecis  illos  terminari ; 
dicit  enim:  „Ob  die  Acini  beim  Erwachsenen  auch 
aus  einer  Anhaufung  nicht  anastomosirender  Korper 
oder  aus  Plexus  von  Kanalchen  bestehen,  wie  Kier- 
nan  behauptet,  ist  noch  nicht  entschieden  und  schwer 
zu  entscheiden , etc.”  3). 

Doct.  Erasmus  Wilson  anno  1840  operis  Doct.  Kier- 
nan,  cui  penitus  assentitur,  conspectum  dedit  4), 

1)  Miiller’s  Archiv  etc.  1837. 

2)  1.  c.  pag.  13. 

3)  Ilandb.  d.  Physiol.  3e.  Aufl.  pag.  446. 

4)  Cyclop.  of  Anat.  and  Physiol.  ed.  by  Todd. 

quo  etiam  confirmavit  illius  observationem  cluctuuni 
biliferorum  in  ligamento  laterali  sinistro  etc.,  refu- 
tavitque  argumenta  nonnulla,  quibus  cl.  Mulier  opi- 
nionem cie  minimorum  ductuum  formatione  fundavit. 
Dixerat  nempe  ille  vir  clar.,  historiam  organi  evolu- 
tionis sententiae  contradicere  Doct.  Kieman;  omnes 
enim  glandulas , quantopere  etiam  differat  earum 
partium  elementarium  formatio,  eandem  sequi  con- 
formationis legem  1);  monet  vero  doct.  WUson , ipso 
etiam  Muliero  fatente,  inter  tubulos  uriniferos  atque 
potissimum  seminales  testium  frequentes  adesse  ana- 
stomoses; quare  concludit,  tales  anastomoses  plexum 
formantes,  in  hepate  etiam  posse  exsistere. 

Clar.  Wagner,  eodem  anno  edito  opere:  „Lehrb.  d. 
Physiol.”  in  primis  doct.  Kieman  descriptionem  sequi- 
tur, illamque  omnium  opinionum  maxime  probabilem 
esse  testatur , licet  plures  etiam  in  illa  latere  errores 
suspicetur;  ratio  autem,  qua  ultimae  ramificationes 
venae  portarum,  hepaticae  et  ductuum  biliferorum 
decurrunt,  difficilis  adhuc  demonstratu  illi  videtur; 
etiam  inter  opiniones  utrum  vesiculis  terminentur  tu- 
buli biliferi,  an  anastomosi,  quodammodo  vacillare 
videtur;  vesiculas  enim  in  animalibus  inferioribus  fini- 
bus tubulorum  adhaerentes  citat;  novi  autem  nihil  ad- 


1)  1.  c.  pag.  445  et  453. 

didit.  Dicit  porro : „Sie  (die  acini)  bestehen  aus  einer 
dicken  Lage  eckiger  Zellen.”  et:  „Hier  (in  der  Leber) 
bestehen  die  Wiinde  der  acini  ganz  aus  kompakten , 
rundlich  eckigen  Zellen,  von  ungefahr  -^oV"  Grosze, 
welche  einen  deutlicben , kellen  Kern  und  einen  gelb- 
lichen  Zellen  - inhalt  kaben , in  welchem  sich  viele 
Molekeln  befinden.  Die  Zellen  sind  wie  die  Steine 
eines  alten  Mauerwerks  unregelmaszig  an  einander 
gefugt.  Nach  auszen,  vvo  sie  die  Blutgefasze  umspin- 
nen,  fiillen  sich  Zellgewebsfazern  ein  1).” 

Clar.  Burggyaeve  hepar  cum  pulmone  comparare 
voluit,  quod  primo  in  commentatione  2),  edita  anno 
1839,  exposuit,  ubi  dicit  tubulos  biliferos  in  vesiculas 
terminari  membrana  mucosa  intus  obvestitas,  extus 
cinctas  membrana  propria  atque  strato  fibrarum  trans- 
versalium, probabiliter  muscularium.  Has  vesiculas 
non  distincte  delineat  atque  planiores  esse  dicit  ve- 
siculis pulmonalibus.  Postea  hanc  opinionem,  qua 
quidem  paulo  praeoccupatus  esse  videtur,  plenius 
exposuit  in  opere:  „Histologie  etc.  1843.”  Analo- 
giam enim  organicam  inter  hepar  et  pulmones  simili- 
tudinem perfectam  (une  identitd  parfaite)  nuncupat; 
animadvertit  hanc  tam  manifestam  esse , ut  illud  or- 


1)  Lchrb.  d.  Physiol.  1840.  § 106  et  197. 

2)  Essai  sur  Punite  de  composition  du  foic  et  des  poutnons. 

ganon  etiam  sanguificationi  inservire,  negare  non 
possimus. 

Breviter  deinde  opinionem  doct.  Kieman  de  vaso- 
rum sanguiferorum  distributione  memorat ; propriis 
vero  observationibus  nisus  comparat  venam  portarum 
cum  arteria  pulmonali , venam  hepaticam , quam  „sus- 
hSpatique ” vocat,  cum  venis  pulmonalibus,  illasque  di- 
cit systema  branchiale  formare,  vesiculis  biliferis  af- 
fixum; circulos,  qui  lobulos  circumdant  et  a doct. 
Kieman  venae  port.  adscribuntur,  ramulis  ipsius  ar- 
teriae hep.  formari  aestimat,  quod  autem  ab  illo  non 
demonstratur  1). 

Hac  analogia  igitur  recepta , a vera  structura  hepa- 
tis nimis  deductus  fuit  auctor. 

I 

Secundum  clar.  J.  Henle  2)  lobuli  certe  illam  con- 
stituunt hepatis  partem,  qua  bilis  secretio  locum  ha- 
bet; quaenam  autem  illis  interna  sit  structura,  et 
quomodo  secretum  ex  illis  in  ductus  excernentes  per- 
veniat, penitus  adhuc  latet.  Si  lobuli  e finibus  duc- 
tuum biliferorum  coccis  vel  vesicularibus  vel  plexus 

formantibus  constarent,  hi  etiam  sine  artificiosa  im- 


1)  Ilistologio  on  Anatomic  do  Texture  par  Ad.  Burggraece. 
Gand.  1843,  pag.  435. 

2)  V.  Sommcrring , vom  Bauo  des  mcnschlichcn  Kdrpcrs,  Ncue  , 
Original.  Ausgabc,  VI  Bd.  1841  , pag.  902  seqq. 

pletionc  microscopio  patere  deberent,  uti  in  aliis 
glandulis  obtinet;  observatio  vero  raicroscopica  nihil 
eorum  demonstrat,  sed  docet  acinos  (illi  eosdem  ac 
lobulos)  penitus  alia  ratione  quam  in  ceteris  glan- 
dulis esse  formatos.  Sunt  nempe  acervi  cellularum, 
quae  sibi  invicem  proxime  appositae,  undique  clau- 
sae et  nucleis  praeditae,  interstitia  inter  vasa  plane 
replent.  Ex  hepate  paulum  macerato  abrasione  magna 
copia  et  solitariae,  recentis  hepatis  laceratione  facile 
simplices  atque  ramificatae  series  obtinentur ; qua 
tamen  rudiori  enchiresi  penitus  nexus  et  textura 
subtilior  destrui  debet,  ita  ut  nemo  mirari  possit,  hac 
ratione  virum  clar.  veram  formam  et  decursum  mi- 
nus clare  distinguere  potuisse;  addit  tamen,  tenui 
facta  lobuli  sectione  apparere  cellulas  externis  vaso- 
rum sanguiferorum  parietibus  adhaerentes,  ibique 
vel  acervos  irregulares  vel  breves  regulares  series 
constituere,  quae  in  transversis  partibus  coecorum 
canaliculorum  praebent  adspectum.  Pressione,  quam 
in  se  invicem  exercent,  multangulae  sunt,  plerum- 
que tetragonae  vel  pentagonae;  flavescentem  habent 
colorem  et  multa  continent  corpuscula  punctata 
( punktfdrmige  Korperchen ),  quae  parietibus  affixa 
esse  videntur;  saepe  etiam  maiores  minoresque  adipis 
guttulae  in  illis  observantur,  quae  tamen  in  sanis  orga- 
nis non  occurrunt ; nonnullarum  autem  cellularum  cava 

2 


communicare  videntur,  inter  illas  saltem  septum  non 
conspicitur.  Exceptis  his  cellulis,  solummodo  adipem 
in  lobulorum  interstitiis,  fibras  in  maiorum  vasorum 
et  ductuum  biliferorum  parietibus,  cellulasque  epi- 
theliales ex  hisce  solutas,  neque  tamen  in  lobulorum 
superficie  nec  inter  illos  telae  coniunctivae  fibras 
vidit  auctor. 

De  descriptis  cellulis  bilis  secretionem  perficienti- 
bus nullus  dubitat.  Probari  quidem  non  potest,  illas 
liquidum  continere  atque  contentum  esse  bilem,  il- 
lud vero  propter  analogiam,  hoc  propter  colorem  pro- 
babile autumat.  Si  adipem  continent , hanc  pressione 
exire  observavit;  caeterum  lividiores  fiunt  pressione, 
licet  aliquod  liquidum  egrediens  non  viderit.  Saepe 
etiam  illarum  nonnullae  penitus  partimve  obscurae, 
flavae  v.  flavo-brunneae  circa  contentum  parietem 
separatum  distinguendum  praebent. 

E cellulis  secretum  variis  modis  in  canales  excre- 
torios intrare  potest: 

1°.  Cellulae  contiguae  in  canales  mutari  possent, 
quod  tamen  non  verisimile  est,  quia  raro  ita  muta- 
tae cellulae  conspiciuntur. 

2°.  Cellulae  singulae  aperiri  possent  in  ductus  ex- 
cretorios, quibus  tunc  quasi  folliculi  adhaererent. 
Tales  folliculi  a doct.  Kicrnan  quasi  cryptae  muci- 
parae,  nullo  tamen  argumento  addito,  describuntur. 

(Nequaquam  vero  probat  vir  clar. , cellulas  quasi 
folliculos  ductibus  adhaerere).  Si  minimi  ductus  bi- 
liferi inter  lobulos  plexum  forment,  extremae  cuius- 
vis lobuli  cellulae  primae  cum  illis  communicarent, 
hasque  sequerentur  interiores. 

3°.  Hepar  sit  massa  cellularum  compacta,  vasis 
intercurrentibus;  cellulae  a se  invicem  divergant,  ut 
canali  intercellulari  recipiatur  secretum.  Pluribus 
istiusmodi  canalibus  coniunctis,  paries  illarum  ex 
membrana  propria  formetur,  cuius  lateri  interno  cel- 
lulae epithelio  similes  apponantur,  quum  extus  nova 
strata  tandemque  fibrae  circulares  formentur.  Liqui- 
dum secretum,  canales  replens  intercellulares,  vel  e 
cellulis  deponi,  vel  succedente  deinde  accrescentium 
cellularum  delitescentia,  liberum  fieri  deberet. 

Hanc  ultimam  hypothesin  verisimillimam  habet  auctor. 

Post  duos  annos,  anno  scii.  1843,  clar.  E.  H.  Weber 
et  doct.  Krukenberg  tractatus  de  hepatis  structura  in 
lucem  ediderunt  1). 

Ambo  eandem  fere  de  organi  fabrica  habent  opi- 
nionem ; eius  scii,  substantiam  strictiori  sensu  formari 
duobus  vasculorum  retibus,  a se  invicem  penitus 
separatis,  per  totum  organon  continuis;  altero  vas- 
culorum capillarium  sanguiferorum , cuius  interstitia 


1)  Archiv  ctc.  v.  Mulier  1843  , Iit.  4. 

replentur  altero,  minimorum  scii,  ductuum  bilifero- 
rum; hanc  igitur  substantiam  nequaquam  e lobulis, 
tela  cellulosa  a se  invicem  separatis,  consistere;  retia 
vero  memorata  totam  hepatis  massam,  exceptis  vasis 
maioribus,  vasis  lymphaticis  nervisque,  constituere. 

Clar.  Weber  ad  maiorum  vasorum  distributionem 
ex  industria  non  attendit,  neque  arteriae  hep.  de- 
scripsit minimos  ramulos , ubique  de  vasculis  sangui- 
feris  in  genere  mentionem  faciens.  Secundum  illum  enim 
hepatis  structura  in  eo  consistit,  quod  sanguis  affluens 
cito  in  minima  flumina  subdividatur,  quae  intimum 
contactum  cum  parietibus  admodum  tenuibus  ductu- 
lorum biliferorum  ineant,  ut  deinde  cito  in  maiores 
venarum  hepaticarum  canales  conflueret,  et  ex  hepate 
emitti  posset.  Hunc  in  finem  vasa  sanguinem  addu- 
centia, secundum  illum  auctorem,  rete  capillare  mi- 
nutissimum formant,  quod  per  totum  hepar  est  con- 
tinuum. Ex  hoc  rete  ramuli  venae  hep.  sanguinem 
recipiunt  et  ex  organo  reducunt;  diametri  horum 
vasculorum  non  ubique  sunt  eaedem;  differunt  inter  se 
prope  originem  e vena  port.,  ubi  transeunt  in  venulas 
hepaticas,  et  in  locis  intermediis.  Retis  interstitia, 
plurimis  in  locis,  ambitum  habent  ipsis  vasculis  ca- 
pillaribus non  multo  ampliorem,  atque  ductibus  bili- 
feris recipiendis  inserviunt , quorum  diameter  multo 
minor  est  quam  aliarum  glandularum  ductuum.  Hi 


ductuli  non  finibus  coecis  terminantur,  neque  etiam 
in  lobulos  confluunt,  sed  anastomosi  multiplici  rete 
confertissimum  ductuum  biliferorum  constituunt,  reti 
sanguifero  simile,  quod  utrumque  rete  sine  ulla  septi 
cellularis  aut  fissurae  interruptione  continue  per  hepar 
dispergitur.  Interstitia  in  rete  ductulorum  praesentia 
adeo  minuta  sunt,  ut  vasculis  sanguiferis  exacte  im- 
pleantur, quare  sibi  invicem  ubique  et  ab  omni  parte 
sunt  contigua;  nunquam  vero  vas  sanguiferum  cum 
ductulo  bilifero  anastomosi  cohaeret.  Ab  hac  forma 
differunt  ductuli  biliferi  in  illis  locis,  ubi  minus  evo- 
luti sunt , vel  inferiori  formationis  gradu  restiterunt , 
uti  in  superficie  fossae  transversae  et  longitudinalis 
sinistrae,  in  vesicae  felleae  margine  et  magis  acu- 
minatis organi  marginibus,  in  primis  ubi  lobus  sinister 
ligamento  coronario  sinistro  adhaeret;  hic  enim  iam 
maiores  ductus  in  rete  confluunt,  atque  ita  anasto- 
moses ineunt  ductus  hepatici  ramus  dexter  et  sinister, 
eorumque  ramuli  principes.  Hi  ductus  cellulis  ob- 
sessi sunt  (mit  Zellen  besetzt ) multasque  habent  ap- 
pendices ramosas,  finibus  coecis  e cellulis  constanti- 
bus terminatas,  quas  vasa  aberrantia  hepatis  nuncupat 
auctor.  Si  hepatis  lamella  tenuissima  aquae  impo- 
nitur, sanguine  aquae  tradito,  rete  capillare  sangui- 
ferum pellucidum  fit,  quo  facto  rete  ductuum  biliferorum 
conspicuum  redditur;  hac  ratione  multos , brunneos 

fere,  lucem  valide  frangentes  globulos  illud  continere 
apparet,  quos  bilis  guttulas  esse  suspicatur  auctor, 
licet  deinde  se  illud  probasse  dicat. 

Rete  memoratum  tantum  ex  epithelio  constat,  cuius 
cellulae  coalitae  nucleis  facile  distinguuntur.  Harum 
septa  in  minimis  ductibus  evanuere,  in  maioribus  ip- 
sae iuxta  et  pone  se  invicem  sunt  positae.  Rasurae 
vel  pressionis  ope  singulae  visui  apparent,  interdum 
etiam  nuclei  a cellulis  separantur.  Caeterum  se  pro- 
basse testatur  impletionibus  artificialibus,  has  cellula- 
rum series  ab  Herile , Valentin  aliisque  observatas  re- 
vera canales  esse,  in  quibus  guttulae  bilis  adeo  in  axi 
tenuissimorum  etiam  ductuum  confluant,  ut  inde  con- 
stet, hos  ductulos  revera  esse  biliferos. 

His  proxime  accedit  doct.  Krukenberg , qui  etiam 
negat  hepar  e lobulis  constare,  tela  cellulari  separa- 
tis; vidit  quidem  impletis  venis  hepaticis  retia,  quae 
lobulis  a doct.  Kieman  memoratis  responderent,  sed 
interstitia  eo  minora  erant,  quo  perfectius  vasa  erant 
impleta,  usque  dum  in  optime  impletis  partibus  nul- 
lum sepimentum  detegi  poterat,  atque  in  centro  inter 
duas  venas  hepaticas  venae  portarum  ramulus  pro- 
dibat. Ipsam  partem  hepatis  secernentem  ex  aequa- 
bili rete  vasorum  atque  interpositorum  ductuum  bili- 
ferorum constare  etiam  opinatur,  ita  ut  in  spatio  i 
fere  lineae  substantiae  secernentis  omnium  vasorum 

ductulorumque  ramuli  occurrant.  Rami  venae  por- 
tarum non  dichotomica,  sed  diversa  omnino  ratione 
dividuntur,  nusquam  autem  annulos  hexagonos,  quos 
describit  Kieman,  formarent.  Venae  hepaticae  directe 
per  rete  transeunt,  nec  unquam  in  superficie  sub 
peritoneo  proveniunt  (quod  tamen  negandum,  quum 
nonnunquam,  impletis  etiam  minus  perfecte  venis  he- 
paticis, ut  de  ruptura  dubium  esse  non  possit,  in 
hepatis  humani  superficie  rami  non  adeo  exigui  con- 
spiciantur).  Arteriae  ramos  venae  portarum  comi- 
tantur, ita  ut  minores  istiusmodi  rami  vulgo  duas 
arteriolas  comites  habeant;  hae  arteriae  subtilitate  et 
frequentibus  anastomosibus  distinguuntur;  formant 
enim  secundum  doct.  KruJcenberg  annulos  hexagonos 
sub  peritoneo,  qui  efficiunt  ut,  vasis  non  impletis, 
retia  angulata  alba  constituant,  atque  perverse  pro 
sepimentis  habitae  sint;  impletis  vero  arteriis,  eva- 
nescit hic  adspectus  atque  opinatur,  doct.  Kieman 
errore  haec  vasa  post  immissum  mercurium  cum  ra- 
mis venae  portarum  confudisse. 

Simulae  vasa  sanguifera  rete  commune  intrant,  ubi- 
que eadem  gaudent  diametro,  atque  rete  constituunt 
generale,  similibus  fere  interstitiis  ubique  praeditum, 
quod  figuris  satis  rudibus  illustrare  conatur. 

Simile  rete  tubulis  biliferis  subtilissimis  formari 
testatur,  cuius  tenuitas  illam  retis  sanguiferi  aequaret 

Hoc  rete  e cellulis  constat  iuxta  se  positis;  canalem 
vero  in  illis  detegere  non  potuit,  verum  suspicatur, 
quia  in  tubulis  uriniferis,  licet  hi  maioris  sint  dia- 
metri, saepe  tamen  etiam  conspici  nequeunt;  adeps 
in  illis  saepe  occurrit,  unde  album  colorem,  uti  dicit, 
frequentem,  explicat.  Horum  ductuum  brevitas  effi- 
cit ut  si,  acuum  ope  dilacerata  structura,  microscopio 
conspiciantur,  nexus  cellularum  detegi  non  possit. 

Hunc  tractatum  sequuntur  animadversiones  clar. 
Mulier , qui  negat  hepar  ex  aequabili  rete  constare, 
verum  in  lobulos  illud  divisum  esse  contendit,  qui 
septis,  e tela  cellulosa  formatis,  a se  invicem  sepa- 
rantur; hoc  sectione  laminae  tenuioris  difficilius  pro- 
bari fatetur,  quum  ob  mollem  texturam  rare  integrae 
satisque  tenues  parari  possint;  si  vero  dissecta  la- 
mina, materie  parenchymatosa  cultro  abrasa,  aqua 
abluitur,  sepimenta  remanent ; si  lamina  tenuis  fuerit, 
saepe  omne  parenchyma  eradi  potest,  nihil  nisi  rete 
lamellosum  remanet,  in  cuius  interstitiis  parenchyma 
continebatur,  aliquando  cellulas  apium  referens;  mi- 
croscopio lustratis  illis  sepimentis,  apparet  materiem 
lobulorum  penitus  deficere  illaque  e filamentis  con- 
stare, quae  in  satis  strictas  lamellas  contexta  sunt, 
ita  ut  telam  cellularem  magnam  hepatis  partem 
efficere  pateat.  Si  hepatis  pars,  praesertim  porcini, 
cuius  lobuli  distinctius  apparent,  in  acido  acetico  di- 

luto  ponatur,  tela  cellularis  solvitur,  lobulique  facile 
possunt  separari;  hoc  delineatione  ursi  maritimi  he- 
patis illustrat,  in  quo  lobuli  conspiciuntur.  — Cae- 
terum  quoad  vasorum  distributionem  doct.  Kieman 
assentit,  excepta  tantum  arteriarum  divisione,  quae, 
secundum  illum,  etiam  ramulorum  ope  cohaerent  cum 
venae  hep.  ramulis,  quo  fit  ut  bilis  ex  sanguine  ve- 
noso et  arterioso  secernatur,  dum  ex  doct.  Kieman 
opinione  arteriolae  parvo  numero,  nutriendi  tantum 
scopo,  in  lobulos  intrant  et  venulis  port.  sanguinem, 
venosum  factum,  tradunt.  Quoad  ductus  biliferos, 
quod  a clar.  Weber  et  doct.  Krukenberg  est  demon- 
stratum rete  capillare,  hoc  nihil  probat  contra  divi- 
sionem organi  in  lobulos,  quum  etiam  substantiam 
interlobularem  intret,  hic  vero  non  constet  e cel- 
lulis primitivis.  In  rete  lobulari  radiata  distributio 
essentialis  videtur. 

Anno  1843  clar.  MuUer  quarta  vice  edidit  primam 
illius  operis  partem,  cui  titulus  : „Handbuch  der  Phy- 
siologici quo  varias  diversorum  auctorum  sententias 
de  distributione  et  finibus  ductuum  biliferorum  ad- 
ducit; testatur  autem  ex  suis  observationibus  opinio- 
nem sibi  constare  cellularum  irregularem  nexum  oriri 
ex  laceratione  texturae;  si  enim  hepatis  laminam 
tenuem  microscopio  lustret,  cellulae  serie  continuata 
sibi  invicem  impositae  apparent,  quae  lateribus  va- 

sorum  tanquam  appendiculae  coecae  adhaerent;  opi- 
natur dein,  has  cellulas  tenues  postea  in  tubum  con- 
fluere et  transire,  uti  Henle  observavit  in  glandulis 
ventriculi  coecis. 

Quoad  plexum  ductuum  biliferorum,  quem  Kier- 
nan  in  ligamento  hepatis  descripsit,  huic  auctori  non 
assentit;  in  specimine  enim  clar.  Walter,  in  quo 
omnia  vasa  sanguifera  et  ductus  biliferi  variis  colo- 
ratis liquoribus  erant  impleta,  vasa  quidem  vidit  in 
ligamento  descripto  eodem  colore  praedita,  quo  duc- 
tus biliferi,  verum  hoc  effusione  materiae  factum 
fuisse  testatur,  quum  minimi  ductus  non  impleti 
essent,  et  in  superficie  etiam  hepatis  aliis  in  locis 
vascula  eodem  colore  tincta  viderit;  quibus  facile 
assentiri  possumus.  Denique  arterias  etiam  ingredi 
aut  saltem  cohaerere  cum  rete  subtilissimo  lobulari 
venae  portarum , tum  LieberJcuhnii , tum  Walter  i alio- 
rumque speciminibus  impletis  confirmare  conatur;  in 
primis  fusius  describit  Walteri  specimina,  in  quibus 
liquidum  uni  systemati  vasculoso  immissum,  alterum 
ingressum  est;  ex  hisce  videmus,  non  frequentem 
esse  transitum  ex  arteria  hep.  in  venam  hepaticam, 
nec  unquam  locum  habere,  nisi  simul  venam  por- 
tarum adeat  fluidum.  Quatuor  deinde  hvpotheses 
hanc  quaestionem  respicientes  protulit , quarum  quarta 
ipsi  verisimillima  videtur : arteria  nempe  hepatica  vasa 

vasorum  edit,  quorum  venulae  sanguinem  in  venam 
portarum  reducunt;  sanguis  vero  arteriosus  partim 
etiam  lobulos  adit,  rete  scii,  venae  portarum  venae- 
que kep.  ramulis  interpositum. 

Clar.  Huschke  anno  1844  novam  clar.  v.  Sommerring 
operis  editionem  curans  1),  dicit  hepar  esse  glan- 
dulam perfecte  acinosam,  illamque  cingi  strato  tenui 
celluloso , sub  peritoneo  posito , unde  segmenta  cel- 
lulosa proficiscuntur,  quae  inter  lobulos  penetrant 
illosque  cingunt;  ipsos  autem  lobulos  non  ingredi- 
untur, atque  igitur  ad  radices  venae  hep.  non  acce- 
dunt; hinc  illa  septa  in  hepate  emollito  et  eloto  favi 
adspectum  praebent.  Haec  tunica  cellulosa  cingit 
truncum  venae  port. , arteriae  hep.  et  ductum  hepa- 
ticum, cumque  illis  hepar  ingreditur  et  sic  dictam 
capsulam  Glissonii  constituit;  caeterum  doct.  Kieman 
descriptionem  sequitur,  quoad  distributionem  vasorum. 

Cellulas  in  hepate  contineri  illiusque  partem  prae- 
cipuam constituere,  facile  probari  potest;  illas  etiam 
accurate  describit  auctor;  in  singulis  cellulis  angu- 
losis; 10  ad  20  granula  acutis  circumscripta  margi- 
nibus observavit,  quae  igitur  ex  adipe  constare  opi- 
natur, secreta  ex  sanguine  venae  portarum  adiposo, 


1)  V.  Sommerring , vom  Bauc  d.  menschl.  Korpers.  Neuo  Ausg. 
Leipzig  1844.  Th.  V,  p.  128. 

ut  in  bilem  convertantur;  magni  autem  momenti 
est,  quod  addit  auctor  de  centro  cellulae,  in  quo 
vesiculam  centralem  (nucleum)  invenit,  bile,  uti  vi- 
detur, impletam;  acido  enim  nitri co  addito  flavesce- 
bat. Jam  vero  e cellulis  filamentum  tenue  egredi 
ipsi  visum  fuit,  in  quo  ductus  bilifer  tenuissimus 
continebatur,  qui  vesiculam  centralem  adibat;  ita  ut 
ductus  biliferi  omnium  ductuum  secernentium  es- 
sent tenuissimi,  et  in  centro  singularum  cellularum 
in  vesiculam  centralem  expanderentur  et  termina- 
rentur; has  cellulas  cum  vesicula  centrali  acinos 
nuncupat;  quamcunque  talem  cellulam  a vicinis  vas- 
culo tenuissimo  separatam  esse  putat,  ut  igitur  non 
modo  ductus,  verum  etiam  singulas  cellulas  cingeret 
rete  vasorum. 

Nuperrime  clar.  Tlieile  monographiam  de  hepate 
edi  curavit,  qua  accuratas  penitioris  etiam  hepatis 
stucturae  indagationes  publici  iuris  fecit  1). 

In  genere  consentit  cum  doct.  Kierncm,  licet  hic 
illic  in  rebus  minoris  momenti  ab  illo  differat. 

Fuse  in  primis  de  sede  diversa  sic  dictae  sub- 
stantiae fuscae  et  flavae  hepatis  loquitur,  atque  in 
diversis  animalibus  investigat;  non  tantum  vasis  san- 
guiferis,  sed  etiam  ductibus  biliferis  varium  colorem 


1)  Handwortorb.  der  Physiol.  etc.  v.  R.  Wogncr,  9e  T.icf.  1845. 

oriri  putat,  quem  in  diversis  individuis  admodum  differre 
confirmat.  Recte  porro  monet,  plurimos  scriptores 
recentiores  acinos  cum  lobulis  confudisse , uti  Mec- 
kel , Mulier,  Valentin , aliique,  licet  iam  Malpighius 
dixerit,  acinis  globulosis  lobulos  componi;  lobulos 
in  diversis  animalibus  quodammodo  forma  differre 
statuit;  in  aliis  tantum  corpuscula  rotunda  consti- 
tuunt, in  aliis  plures  lobuli  ad  basin  confluunt,  at- 
que ad  latera  processus  emittunt,  quales  delineavit 
Kiernan.  Inter  lobulos  in  sue  manifesta  capsula 
telae  cellularis  intercedit,  prolongatio  scii,  capsulae  Gl. ; 
in  bomine  tantae  est  tenuitatis,  ut  non  facile  de- 
monstrari possit,  quum  dilaceratione  hepatis  facta, 
facilius  rumpatur,  quam  ipsa  vasa  lobulos  adeuntia; 
in  illo  autem  substantiam  illam  interlobularem  non 
deficere  suspicatur  1). 

Cellulas  ipsas  etiam  accurate  describit , earumque 
magnitudinem  determinat;  nonnunquam  filum  tenue 
cellulae  adhaerens  distinxit,  quale  descripsit  Huschke 
(p.  328);  cellulas  caeterum  in  longitudinem  sibi  ag- 
glutinatas rete  formare  confirmat,  quod  radiatim  sese 
per  lobulum  dispergere  videtur;  interstitia  inter  rete 
cellularum  canales  constituunt  pro  vasis  sanguiferis; 
porro  testatur,  si  laminae  tenuissimae  ex  hepate  hu- 


1)  1.  c.  p.  324,  327. 

mano  indurato  microscopio  conspiciantur , lobulos  a 
semet  invicem  non  separatos  apparere  nisi  luminibus 
vasorum  (p.  330).  Kiernan  duas  ramulorum  venae 
portarum  species  statuerat,  alteram  illorum,  qui  inter 
lobulos  procedunt , alteram  ramulorum  vaginalium 
capsulae  Gl. ; auctori  autem  patuit,  hanc  ultimam 
speciem  tantum  constitui  ramulis  arteriae  hepaticae, 
qui  tamen  non  directe  in  venae  port.  trunculos  ab- 
eunt, verum  in  illas  venulas,  quae  in  ipso  paren- 
chymate resident;  hinc  arteriarum  etiam  duas  divi- 
siones admittit,  alteram  vascularem  dictam,  de  qua 
modo  monuimus,  ad  quam  pertinent  vasa  vasorum 
dicta,  alteram  capsularem , quae  arterias,  in  capsula 
fibrosa  superficiali  decurrentes,  complectitur;  arteriolae 
nutrientes  inde  penetrare  videntur  in  lobulos,  quae, 
etiam  lobulares  dictae,  hic  in  rete  venae  port.  trans- 
eunt et  vascularibus  annumerari  possunt. 

Omnes  ductus  biliferi  in  genere  e tunica  fibrosa 
et  membrana  mucosa  constant;  haec  usque  ad  mi- 
nores ductus  biliferos  ephithelio  cylindrico  tecta  est. 

Quoad  glandulas  ductuum  biliferorum  muciparas, 
ad  has  maxima  pro  parte  pertinent  ostiola,  quae, 
etiam  in  maioribus  ductibus,  duas  sibi  invicem  op- 
positas formant  series,  uti  in  minoribus  primo  ex- 
posuit Kiernan.  Hae  glandulae,  praesertim  in 
ductibus,  qui  in  fossa  transversa  hepatis  siti  sunt. 

constant  e longo  canali  involuto,  cuius  peripheriae 
parvi  sacculi  et  uvulae  insident. 

Anastomoses  ductuum  bilifer,  non  observantur  nisi 
ope  ductuum  lobularium ; quas  se  vidisse  opinabatur 
Weber  in  fossa  transversa  (vasa  aberrantia) , sunt 
modo  descriptae  glandulae  muciparae.  In  ligamento 
autem  triangulari  sinistro  inter  se  anastomosi  cobae- 
rent  ductus,  qui  vero  bilem  secernere  non  possunt, 
quia  cum  lobulis  non  connectuntur;  attamen  in  duc- 
tus biliferos  exeunt ; verosimiliter  durante  vita  foetali 
bilem  gerunt,  postea,  consumtis  atropbia  quibusdam  lo- 
bulis, secretum  glandularum  ad  ductus  biliferos  mittunt, 
et  ductus  igitur  biliferi  reducti  nuncupari  possunt. 

Ductus  biliferos  arte  impletos  usque  ad  ambitum 
tantum  lobulorum  prosequi  potuit  auctor;  impleta 
retia  capillaria,  quae  in  lobulis  conspicere  sibi  vide- 
batur , potius  ad  vascula  sanguifera  pertinere 
credit. 

Quod  ad  initia  ductuum  bilifer,  attinet,  postquam 
plurium  auctorum  sententias  recensuit , pro  parte 
refutavit,  assentit  opinioni,  illa  rete  cellularum  he- 
patis formare,  contentum  in  retis  capillaris  sanguiferi  in- 
terstitiis. Opinatur,  illorum  structuram  ita  se  habere, 
ut  membrana  propria  contineantur  cellulae,  quae  cum 
resorbentur  posteaque  oriundis  locum  cedunt,  pro- 
ductum suum  in  ductus  biliferos  emittunt. 

Denique  nec  anatomicam,  neque  physiologicam  ad- 
esse differentiam  inter  substantiam  flavam  atque 
brunneam  statuit;  illarum  adspectum  non  soli  san- 
guinis congestioni,  verum  etiam  retis  ductuum  bili- 
ferorum dispositioni  adscribit ; dum  congestionem , 
quam  dicebat  Kiernan  e vena  port.  oriundam,  exsu- 
dationem  esse  seri  sanguinolenti  verisimile  habet. 


P AES  n. 

HEPATIS  SANI  STRUCTURA  SUBTILIOR. 


IVIemoratas  iam  auctorum  opiniones  de  hepatis 
humani  structura  penitiori  perpendentibus,  patet  no- 
bis, auctores  hac  de  re  magnopere  inter  se  dis- 
cedere, quod  quidem  potissimum  oritur  ex  singu- 
lari organi  texturae  subtilitate,  fragilitate  partium  et 
extrema  difficultate,  qua  omnia  vasa  et  ductus  arte 
impleri  rite  possint,  quae  difficultas  maxime  dexteros 
etiam  viros  saepius  elusit. 

Multa  autem  continent  musea  anatomica,  tum 
clar.  Promotoris,  tum  quod  ipsius  cura  nostrae  est 
academiae , huius  organi  sani  et  morbosi  specimina, 
quae  optime  materie  colorata  impleta  sunt,  et  mi- 
croscopio  indagata , egregiam  nobis  praebuerunt  vas- 
culorum, sanguiferorum  praesertim,  imaginem  1). 


1)  ilorum  plurima  liquore  idoneo  humectata,  ititer  duas  laminas 
vitreas  optime  adhuc  servantur. 

„ 3 

Quidquid  igitur  nos  docuerint  hae  indagationes,  hoc 
specimine  enarrare  lubet;  ex  industria  vero  descriptio- 
nem anatomicam  hepatis  atque  maiorum  vasorum, 
quippe  de  quibus  parva  tantum  exstat  inter  auctores 
dissensio,  neglexi.  Subtilioris  autem  fabricae  hepa- 
tis tum  sani  tum  morbosi  investigatio  in  primis  ma- 
ximi momenti  est  habenda.  Yix  sane  aliquid  elegan- 
tius conspici  potest,  quam  subtilitas  et  distributio 
vasorum,  rete  minutissimum  conficientium,  quando 
hoc  rete  optime  impletum  microscopii  ope  illustra- 
tur. Qua  ratione  vero  cl.  Promotori  contigerit , 
mirabili  ratione  hoc  rete  implere,  illo  monente,  lu- 
benter  hic  commemorare  in  animo  est.  Yasa  scii, 
diversa  hepatis , more  solito  diverso  modo  coloratis 
liquoribus  implevit,  vulgo  cura  habita,  ut  venam 
port.  demum  impleret  post  repletas  arterias  et  duc- 
tus biliferos,  ne  vena  port.  suo  turgore  illa  compri- 
meret, atque  impervia  redderet.  Ad  venam  port.  im- 
plendam vulgo  usus  est  solutione  gelatinae,  colorata 
sic  dicto  coeruleo  Berolinensi  (cjunureto  - cyanido 
Ferri)  subtilissime  trito ; iam  post  refrigerationem 
partium  saepe  utile  est , partem  spiritui  vini  aliquam- 
diu immittere,  ut  indurescat,  quo  facilius  cultri  ra- 
sorii  acutissimi  ope  laminae  tenuissimae  confici  pos- 
sint; tali  lamina  sub  microscopio  posita,  vasa 
subtilissima  vulgo  nondum  recte  conspectui  se  offe- 

runt;  simulae  autem  illa  lamina  guttula  acidi  nitrici 
diluti  humectetur , mirum  est,  quanta  elegantia  rete 
subtilissimum  post  aliquot  temporis  momenta  visui 
patefiat,  quod  constanter  observavimus.  Videtur  enim 
cyanuretum-cyanidum  ferri  sero  alcalino,  quod  in  mi- 
nimis vasculis  cum  mixtione  se  coniunxit,  decolorari , 
cuius  color  iam  cito,  et  quidem  intensa  ratione  re- 
stituitur ; idem  efficit,  imo  forsan  intensius  etiam,  acid. 
sulph.  dii.,  sulphas  oxyduli  ferri,  alia;  acidum  nitri- 
cum  autem  reliquis  praetulimus  praesertim,  quia  la- 
minae tenuissimae  illo  magis  pellucidae  fiunt,  et  il- 
lius ope  egregie  saepe  rete  vasculosum  colore  coe- 
ruleo profundo  praeditum  sine  ulla  effusione  restitu- 
tum vidimus,  ut  exactissime  vascula  minuta  circa 
tubulos  biliferos  ducta  per  totum  fere  lobulum  pro- 
sequi potuerimus,  atque  aliquando  totum  rete  lobu- 
lare usque  ad  venae  centralis  v.  intralobularis  ini- 
tium optime  sese  manifestaret. 

Quoad  lobulos , quos  plurimi  auctores,  in  primis 
Kiernan  descripserunt,  perspicue,  me  iudice,  illo- 
rum praesentiam  indicat  specimen,  cuius  delineatio- 
nem praebet  nostrae  tab.  fig.  1 , quae,  in  sani  hepa- 
tis humani  tenuissima  lamina , venae  port. , arteriae 
ductusque  hepatici  ramos  interlobulares  designat,  et 
prioris,  atque  venae  hep.  vascula  capillaria.  Hi 

venae  hep.  ramuli  capillares,  flava  materie  impleti, 

3* 

luce  incidente  reflexa,  illi,  venae  port.  scii,  ramuli 
coerulei  facti,  transeunte  lumine  sunt  delineati. 

In  lobulos  divisum  esse  hepar,  hac  perspecta  fi- 
gura, iure  contendere  possumus.  Ramuli  enim  venae 
port.  satis  regularem  constituunt  figuram  hexago- 
nam  fere  vel  pentagonam , qua  excepta  nullibi  tales 
ramuli  observantur;  hic  illic  quidem  rete  capillari 
interrupta  est,  quod  tamen  e vasculis  constat  maio- 
ribus , quam  rete  capillare  minutissimum.  Venulae 
hae  interlob.  ramulos  ab  utroque  latere  emittunt,  qui 
in  rete  minutissimum  lobulare  transeunt;  singulae 
igitur  venae  cum  duobus  lobulis  cohaerent.  Liter 
hunc  venae  interlobularis  trunculum  et  ipsius  lobuli 
marginem  tela  cellularis  quaedem  interesse  videtur , 
qua  lobuli  plurimi  connectuntur ; difficile  vero  est 
dictu,  num  annuli  illi  venae  port.  perfecti  sint,  uti 
doct.  Kiernan  opinatur;  nam  minime  omnes  ita  in 
eodem  plano  dispositi  videntur  ut,  lamina  tenui  dis- 
secta, integri  servari  possint;  hic  illic  ramus  ad  pro- 
fundiorem v.  superiorem  lobuli  lateris  partem  de- 
flecti videtur,  ita  ut  lobulus  pluribus  ramulis  venae  port. 
interlob.  cingatur,  quod  patet  in  fig.  2.  Si  enim  vena 
port.  rite  colore  coeruleo  tincta  est,  sectione  facta  trans- 
versa, circa  omnes  lobulos  maiores  minoresve  venosi  cir- 
culi partes  conspicimus,  licet  in  tali  tenui  lamella  alter 
lobulus  prope  acumen , alter  prope  basin  dissecari 

debuerit;  pro  parte  igitur  tela  cellulari  s.  capsula 
Gliss.  cingi  videntur  lobuli;  in  quibusdam  autem 
partibus  cohaerere  illos,  i.  e.  tubulos  bilif.  ex  uno 
in  alterum  transire,  postea  videbimus.  Ramuli 
vero  venae  port.  interlob.  non  statim  rete  minutis- 
simum emittunt,  yerum  uti  fig.  1.  denotat,  hic  illic 
ramuli  egrediuntur,  qui  iam  mox  in  plurimos  ra- 
mulos divisi , rete  lobulare  constituunt ; talia  vascula 
e venula  interlobulari  et  lateraliter  in  duos  vicinos 
obulos  emittuntur , et  sursum  deorsumque  in  rete 
abeunt,  quo  rete  duae  vel  plures  venulae  interlobu- 
lares, supra  semet  invicem  positae  inter  lobulos  vi- 
cinos, coniunguntur.  Hinc,  si  forte  culter  ductus 
fuerit  per  lobuli  qxin , videmus  venam  hep.  ad  lon- 
gitudinem decurrentem , ad  lobuli  vero  latera  plures 
ramos  interlob.  ratione  transversa  sectos  et  rete  in- 
termedio coeruleo , nulla  vena  hepatica  centrali  inter- 
rupto , cohaerentes. 

Lobuli  ergo,  plures  saltem,  mutuo  cohaerere 
videntur  pluribus  in  locis,  ope  retis  intermedii,  quod 
inter  venulas  duas  interlobulares,  supra  semet  invi- 
cem ad  latus  lobuli  decurrentes , est  interpositum ; 
(fig.  2.)  plurimi  igitur  lobuli  non  ubique  capsula 
cinguntur  et  a vicinis  separantur,  sed  tantum  in  locis, 
ubi  venae  et  venulae  interlob.  decurrunt.  Si  vero 
talis  vena  interlob.  non  impleta  in  lamina  tenuissima 

microscopio  conspiciatur,  saltem  si  magnopere,  v. 
c.  400ics  aucta  est,  clare  videmus  telae  cellulosae 
multa  filamenta  venam  cingere,  ita  ut  de  telae  cel- 
lularis interlobul.  praesentia  dubitari  sane  nequeat. 
Quaestio  igitur,  num  venae  interlob.  penitus  circula- 
res sint,  non  adeo  facile  est  dirimenda;  in  sectione 
circulus  venosus  completus  quidem  non  occurrit, 
verum  hoc  oriri  potuit,  quia  venae  non  in  eodem 
plano  positae,  verum  sursum  deorsum  que  deflexae, 
sectione  discinduntur;  aut  profundius  decurrentes  rete 
intermedio  tantum  cohaerent,  dum  trunculus  paulo 
profundius  latet.  Iam  rete,  ex  his  venis  interlob.  or- 
tum , centrum  lobuli  versus  dirigitur  et  ramuli  innu- 
meris anastomosibus  cohaerentes,  rete  constituunt 
confertissimum , centrum  versus  convergens,  ubi  a 
venula  centrali  s.  intralob.  excipitur,  ita  ut  hic  plu- 
rimi ramuli  iterum  confluant,  quibus  igitur  facile  in- 
telligitur  sanguinem,  ad  lobuli  ambitum  per  plures 
ramulos  retis  profluentem,  lentius  procedere  debere; 
eo  citius  autem  propelli , quo  magis  ad  lobuli  cen- 
trum confluat,  et  paucioribus  vasculis  iterum  reci- 
piatur. 

Concludimus  igitur,  revera  hepar  in  lobulos  esse 
divisum,  verum  hi  lobuli  magis  minusve  mutuo  co- 
haerent, pluribus  in  locis  rete  communi  conglutinati; 
plures  vero  etiam  magis  a se  invicem  separati  adesse 

videntur , v.  et  hic  illic  nonnullae  lobulorum  conge- 
ries magis  tela  cellul.  separatae  sunt  a vicinis,  uti 
postea  videbimus , quando  de  cirrhosi  hepatis  sermo 
erit;  quod  autem  ad  vasa  lobulorum  attinet,  venas 
inter  lobulos  decurrentes  in  posterum,  praeeunte  doct. 
Kieman , interlobulares  nuncupamus , venas  vero  in- 
tralobulares, quae  centra  lobulorum  occupant,  centra- 
les , melioris  discriminis  gratia , dicimus. 

Sequantur,  ut  comparari  possint,  quas  indicavimus 
partes  cum  auctorum  variorum  indagationibus , illa- 
rum dimensiones;  hunc  in  finem  varias  unius  lobuli,  a 
caeteris  non  magnopere  diversi,  diametros  mensura  de- 
terminavimus; figuram  fere  quadratam  habebat  illius  sec- 
tio transversaria,  et  diametri  ad  perpendiculum  peri- 
pheriae  obviam  factae,  erant  ....  1,1 5mm'  et  1,20"""' 
diagonales  vero 1,50  et  1,75. 

Quod  ad  ipsum  rete  e venis  interlobularibus  ortum 

• 

attinet,  constat  e pluribus  vasculis,  innumeris  ana- 
stomosibus mutuo  cohaerentibus;  quo  propius  iam 
ad  venam  centralem  vel  hepaticae  initium  accedamus, 
eo  maiora  ipsa  vascula  ipsaque  interstitia  sunt ; in 
lamella,  in  qua  rete  hoc  perfecte  impletum  est,  ma- 
terie coerulea  pauxillo  acidi  nitrici  altius  colorata, 
egregie  conspicimus,  qua  ratione  venulae  minimae  in- 
ter ductus  biliferos  et  circa  illos  decurrant,  ita  ut 
ubique  ramuli  intermedii  supra  ductulos  infraque  il- 

los  decurrentes  cohaereant , qua  propter  hoc  rete 
exacte  ad  naturam  delineavimus  (fig.  3),  in  primis 
etiam,  ut  vera  eius  relatio  et  decursus  pateant,  et  si- 
mul conspici  possit,  quam  parum  figura  a doct.  Kru- 
kenberg  exhibita  veram  dispositionem  repraesentet ; 
interstitia  retis  in  longum  sunt  protraota,  non  ita 
quadrata,  uti  Krukenberg  schematis  instar  delineavit ; 
forma  autem  diversis  in  locis  aliquantum  differt;  in- 
terdum retia  venularum  brevioribus , fere  rotundis, 
interstitiis  gaudent,  aliquando  magis  extractis;  ad 
quam  formae  differentiam  tamen  multum  etiam  con- 
fert plagae  tenuioris  positio  sub  microscopio , qua 
ima  alterave  pars  paulo  magis  extenditur.  Non  longe  a 
ramis  venae  port.  interlob.  venulae  huius  retis  nobis 
visae  sunt  tenuiores  quam  tubuli  biliferi,  uti  e figura 
patet ; aliis  in  locis  magis  centrum  versus,  uti  videtur, 
venularum  diameter  illam  tubulorum  aequare  fere 
videbatur. 

Retis  venae  port.  lobularis  dimensiones  indicatu- 
rum, oportet  me  monere,  illas  millesimis  millime- 
trorurn  partibus  expressas  esse,  quod,  suadente  clar. 
Harting,  tribus  literis  m indicam , optimumque  mihi 
visum  est,  tum  quia  illa  mensura  ubique  cognita 
est  et  usurpata,  tum  quoniam  facillime  tali  ratione 
dimensiones  inter  se  possunt  comparari. 

Vascula 

medium  ex  10  mons. 

extrema. 

retis  capill. 

gmmm. 

4 — jgmmin, 

Interstitia 

15 

9—27. 

Animadvertere  etiam  opus  est,  has  mensiones  esse 
institutas  in  speciminibus  alcohole  servatis , unde  for- 
sitan paulo  contractior  reddita  est  diameter , quam 
fuit  in  statu  recenti. 

Venae  hepaticae  minimi  ramuli  decurrunt  in  cen- 
tro lobulorum  et  igitur  centrales  dici  merentur.  Hi 
ramuli  excipiunt  sanguinem  e continuatione  descripti 
retis  lobularis,  quod  venam  centralem  versus  concurrit 
atque  ab  illa  recipitur.  Vasa  hoc  rete  capillare  in 
propinquitate  venae  centralis  constituentia , quibus , 
uti  in  vena  portarum  obtinet,  valde  irregularis  est 
decursus  variaque  interstitiorum  figura , maiorem  ha- 
bent universe  ambitum  quam  venae  portarum  ramuli, 
maioraque  sunt  illorum  interstitia.  Horum  enim  di- 


mensiones  sunt: 

Vasculorum 

medium  ex  10  mens. 

extrema 

capillarium 

Igmmm. 

13 — 23®mm 

Interstitiorum 

26 

19—33 

Videbantur  quidem  vasa  capillaria  venae  centrali 
proxima  maiori  lumine  gaudere  quam  venae  port.  vas- 
culis capillaribus  contigua,  quod  autem  propter  variam 
in  quovis  loco  diametrum  difficile  erat  determinare. 

Hoc  rete  lobulare  saepius  mercurio  elegantissime 

implere  contigit  cl.  Promotori,  quando  adspectum 
liabet  retis  vesiculis  praediti,  ita  ut  initio  crediderit 
ipse , hoc  rete  tubulis  biliferis  constitui.  Ut  hoc  enim 
rete  impleatur , requiritur , ut  tubulus  vitreus  subti- 
lissime extractus,  tubi  elastici  ope,  vitreo  tubo  satis 
longo  epistomio  praedito  agglutinetur  , atque  iam  ap- 
paratus ita  mercurio  impleatur,  ut  columna  3 v.  4 
pedes  aequet,  quod  differt  pro  subtilitate  tubuli  vitrei 
affixi;  iam  prudenter  sub  peritonaeo  in  ipsam  hepa- 
tis substantiam  inducatur  tubulus,  quando,  epistomio 
aperto,  mox  rete  elegantissimum  impletur,  diversae 
diametri,  saepe  unius  fere  centimetri,  aliquando  ma- 
ioris; hoc  rete  sane,  si  impletio  rite  successerit, 
confertissimum  est,  sed  ubique  vesiculis  obsitum  ri- 
detur, quae  vero  oriri  opinamur  ex  ramulorum  ostiis , 
in  quae  ingredi  incepit  mercurius;  attamen  non 
inutile  duximus  partem  talis  retis,  ubi  minus  esset 
impletum,  'delineare;  si  iam  vis  prementis  mercurii 
sufficiat,  ex  uno  puncto  rete  impletur  per  plures  lo- 
bulos dispersum;  nunquam  autem  cl.  Promotori  con- 
tigit maiores  plagas  hac  ratione  implere.  Tubulo 
autem  in  venae  hep.  ramulum  immisso,  idem  exortum 
fuit  rete,  argumento  tali  modo  non  ductulos  biliferos, 
verum  rete  lobulare  venosum  visui  patefieri.  Simul 
apparet  etiam  ex  hoc  experimento,  rete  illud  cum 
vicinorum  lobulorum  rete  cohaerere . non  vero  per 

totum  hepar  aequaliter  hoc  fieri  videtur , semper  enim 
loca  tantum  circumscripta,  diversae  tamen  magnitu- 
dinis implere  contigit;  dissectio  etiam  talis  partis  do- 
cuit, mercurium  in  venulas  sublobulares  venae  hep. 
transiisse,  e quibus  vicinos  lobulos  adire  potuit;  ma- 
nifesto vero  rete  ipsum  per  centimetri  fere  ambitum 
integrum  erat. 

Arteriae  hepaticae  rami  ubique  ramorum  venae 
port.  comites  sunt;  arteriae  igitur  interlobulares  etiam 
sunt  distinguendae , quarum  plerumque  duae  venam 
interlob.  et  ductum  comitantur  et  hic  illic  plexum 
illa  ambientem  formant.  Yasa  autem  capillaria,  ra- 
mulorum minutissimorum  ope,  ex  arteriis  interlob. 
originem  ducentia , parvo  numero  in  ipsos  lobulos 
intrant , quonim  periphericam  partem  praecipue  oc- 
cupare videntur;  ad  centrum  nempe  lobuli  usque  il- 
las implere,  clar.  Promotori  nondum  contigit;  illis 
similis  est  decursus  et  forma  interstitiorum,  ac  me- 
moratis venulis  capillaribus;  admittere  tamen  debe- 
mus, nonnullas  arteriolas  minimas  etiam  ad  venam 
centralem  usque  penetrare,  quum  caeterum  hae  par- 
tes centrales  sanguinem  arteriosum  nutritionis  causa 
non  acciperent. 

Arteriolis  capillaribus  maiora  sunt  universe  lumina 
et  interstitia  quam  venulis  portarum;  venae  hep.  vas- 
cula maiora  sunt,  minora  vero  habent  insterstitia. 

Arteriae  medium  ex  10  mens.  extrema. 

capillares  I3mmm.  g_17mmm. 

Interstitia  33  13—48 

Vix  tamen  hae  dimensiones  probare  possunt,  mi- 
nimas arteriolas  maiori  gaudere  lumine  quam  venu- 
lae port.;  impletione  enim  artificiali  fortius  expansae 
fuisse  videntur;  hoc  etiam  illud  probat,  quod  longe 
difficilius  sit  vasa  illa  capillaria  implere,  quam  ra- 
mulos lobulares  venae  portarum. 

Ductus  biliferi  ubique  comitantur,  uti  cognitum 
est,  ramos  venae  port.  atque  arterias ; hinc  etiam  in 
ramos  interlobulares  dividuntur,  qui  per  fissuras  in- 
terlobulares decurrunt.  Ex  illis  plerumque  directe 
ramuli  capillares,  rete  confertissimum  constituentes, 
oriuntur,  et  igitur  lobulos  , longe  saltem  plurimos, 
intime  connectunt,  interpositis  tamen  ductibus  inter- 
lob. , qui  tenerrima  ergo  tela  cellulari  circumdari  vi- 
dentur. Difficulter  arte  implentur ; optime  adhuc  con- 
tigit illa  impletio  ope  chromatis  potassae , sequente 
impletione  acetatis  plumbi.  Perspicue  ita  impleti 
conspiciuntur  in  fig.  4 , imaginem  praebente  lamellae 
hepatis  humani,  cuius  tantum  arteria  et  ductus  hep. 
rubra  et  flava  materie  impleta  sunt.  In  hoc  speci- 
mine arteriolae  illis  intertextae  visui  patent. 

In  alio  specimine,  ex  hepate  vitulino  desumto,  ve- 
na hep.  alba , ductu  hepatico  flava  materie  impletis 

rete  ductuum  bilif.  venulis  liep.  capillaribus  intertex- 
tum esse  videtur , et  quidem  proxime  venam  centra- 
lem circumdare;  hi  ductuli  rete  etiam  formant  con- 
fertissimum , ita  ut  nullibi  ductuli  secernentes  fine 
coeco  terminentur , verum , aeque  ac  vasa  lobularia 
sanguifera,  singuli  tubuli  sursum  deorsum,  inque  om- 
nia latera  cum  vicinis  ductulis  anastomosi  multiplici 
confluant,  interstitiis  solummodo  relictis,  quae  va- 
sis sanguif.  et  tela  cellulari  tenui  opplentur , ita  ut 
tubuli  illi  ab  omni  latere  vasis  illis  cingantur,  ut 
quidquid  e vasis  sanguif.  exsudet,  tubulorum  pa- 
rietes facile  penetrare , inque  illis  debitas  secretionis 
mutationes  subire  possit.  Hi  tubuli  vero  non,  uti 
plures  voluerunt,  ex  meris  cellulis  constant,  verum, 
quod  clare  et  manifeste  vidimus,  tunica  propria 
cinguntur,  uti  deinde  distincte  exponemus ; hi  pa- 
rietes ex  tenui  constant  membrana,  quae,  si  seorsim, 
remotis  cellulis,  quas  intus  retinere  solet,  conspicia- 
tur  satis  ampliata,  plura  filamenta  monstrat  longitu- 
dinalia , quae  exprimere  conati  fuimus  in  fig.  12. 
Non  facile  autem  est  demonstrare,  utrum  haec  fila 
omnia  revera  tunicae  speciem  componant,  au  intus 
tunica  propria  contineantur,  an  potius  extrinsecus 
illi  adhaereant,  atque  ad  telae  cellulosae  speciem  re- 
ferri debeant,  quae  tubulos  arctius  cum  vasis  sanguif. 
connectat , quod,  pro  parte  saltem,  locum  habere, 

morbosi  nos  docuit  hepatis  investigatio,  de  qua  pos- 
tea fusius  videbimus. 

In  humano  hepate  ductili  biliferi  capillares  hasce 
dimensiones  nobis  ostenderunt: 

vasa  medium  ex  10  mens.  extrema 

capillaria  20“™“-  14— 3immm. 

interstitia  28  14—47 

Hae  mensiones  sunt  institutae  in  ductibus  arte  im- 
pletis, deinde  in  alcohole  servatis;  quum  eadem  ra- 
tione observati  ductuli  arte  non  impleti,  sed  in  or- 
gano recenti,  clarissima  praesertim  luce  incidente, 
conspicui,  qui  adipis  globulos  continebant,  hasce 
habebant  dimensiones : 

medium  ex  10  mens.  extrema 

vasa  capill.  25mmm-  18 — 3in>mm. 

interstitia  29  20—40 

Videmus  igitur,  has  dimensiones  ita  sibi  invicem 
accedere,  ut  ratione  etiam  habita  aliorum  rei  mo- 
mentorum, dubium  remanere  non  possit,  quin  duc- 
tus biliferi  sint  eaedem  partes,  quae  in  organo,  arte 
non  impleto,  cellulas  continere  videntur. 

Cellulae  hepatis  humani,  quarum  imaginem  prae- 
bet fig.  7 , nobis  se  prodierunt  uti  corpuscula  pellu- 
cida fere,  flavescentia,  ex  substantia  quasi  granulosa, 
punctata  formata,  quae  tantum  non  semper  globulos 
minores  maioresvc  continent;  forma  illarum  est.  irre- 

gularis,  aliquando  talis  (fig.  7 a),  ut  ad  formationem  ca- 
nalis illas  contribuisse  v.  in  canali  sedem  habuisse  patere 
videatur;  haec  corpuscula  plana  esse  nobis  apparuit. 

Hae  cellulae,  acido  nitrico  diluto  addito,  virides- 
centem acquirunt  colorem,  quo  bilis  elementa  illas 
continere  maxime  fit  probabile;  globuli  vero,  quos 
plerumque  continent,  ex  adipe  constare,  iure  efficere 
possumus , tum  ex  magna,  quae  illis  est,  lucem  fran- 
gendi vi,  tum  ex  illo,  quod,  affuso  aethere  sulphurico, 
cito  dissolvantur,  quo  facto,  cellulae  adspectum  prae- 
bent, quem  delineavimus  fig.  7 b.  Acidum  aceticum 
dilutum  affundentibus  perspicui  nobis  facti  sunt  nu- 
clei , in  quacunque  nempe  cellula  unus  v.  duo,  quo- 
rum tamen  non  semper  corpuscula  inclusa  visui  sunt 
patefacta.  Acidum  sulphuricum  concentratum  nullam 
per  14  dierum  spatium  in  illis  mutationem  effecit, 
nisi  quod  adipis  globuli  evanuerint. 

Hae  sunt  dimensiones  cellularum  solitariarum,  qua& 
determinavit  clar.  Harting  in  adulto  homine 

Cellularum  diameter  medium  ex  1 5 mens.  extrema 

maior  30mmm.  25 35mmm. 

minor  22  20—28 

E quibus  patet,  minorem  illarum  diametrum  pau- 
lulum esse  minorem , quam  ductuum  bilif.  in  hepate? 
recenti  dimensionem. 

Si  lamella  tenuissima  hepatis  microscopii  ope  con- 

spiciatur,  hac  cellulae  mutuo  in  series  conglutinatae 
rete  constituere  videntur;  si  vero  lamella  satis  est 
tenuis,  quod  optime  perficitur  in  hepatis  frustulo  ali- 
quantulum spiritu  vini  indurato , facile  discernitur , 
has  cellulas  non  nudas  esse,  verum  tunica  propria 
contineri,  quam  modo  iam  descripsimus,  quae  vero 
non  semper  aeque  facile  distingui  potest,  in  primis 
si  lamella  paululum  exsiccata  est,  aut  opposita  rati- 
one imbibitione  adeo  turgeant  cellulae , ut  tunicam 
propriam  tubuli  penitus  oppleant;  in  genere  nobis 
visae  sunt  solutae  et  libere  natantes  paulo  esse  ma- 
iores, quod  tantum  ex  imbibitione  oriri  potuit.  Nul- 
libi tamen  filamenta  tenuissima  e cellulis  egressa  vi- 
dimus, quod  cl.  Huschke  se  observasse  dixit;  difficil- 
limum autem  est  determinare , qua  ratione  in  tubulis 
teneantur;  aliquando  manifeste  vidimus,  duas  cellula- 
rum series  uno  tubulo  contineri,  ita  ut  foco  microscopii 
paululum  mutato , alia  cellularum  series , margine 
priori  non  respondens , visui  se  offerret ; ut  autem  pa- 
teret, nmn  forsitan  altera  series  extra  tubulum  esset 
posita,  distantiam  inter  utram  que  micrometri  verti- 
calis ope , quod  microscopio  egregio  cel.  Poicel , a 
cl.  Promotore  adhibito,  additum  est,  ipse  determinavit, 
quando  apparuit , parietem  utriusque  cellularum  se- 
riei externum  a se  invicem  distare  ad  j-^nr 

poli.  Angi.  (14  — 20"m"n);  quae  distantia  convenit  cum 

diametro  horizontali  tubuli,  propria  membrana  cincti; 
in  aliis  vero  tubulis  duplicem  cellularum  seriem  non 
semper  aeque  manifesto  distinguere  potuimus,  quod 
autem  factum  fuisse  suspicamur,  sive  quia  cellulae 
sibi  invicem  impositae,  exacte  forte  sibi  respondebant , 
sive  quod  cultro  tubulus  ad  longitudinem  fissus  fu- 
it, in  tenuissimis  enim  maximeque  pellucidis  tubu- 
lis haec  duplex  series  non  semper  exacte  visui  ap- 
paruit , sive  denique  quod  pressione  una  series  dimota 
fuerit;  cellulae  nempe  non  admodum  tenaciter  parietibus 
membranae  propriae  adhaerere  videntur;  pressione 
scii,  facile  dimoventur  atque  non  raro  inter  cellulam 
tunicamque  propriam  spatium  quoddam  observatur. 
Hinc  etiam  explicare  possumus , quare  cellulis  ali- 
quando prorsus  carere  possint  tubuli , quod  in  statu 
morboso  interdum  obtinet , uti  postea  demonstrandi 
locus  erit.  Nullum  sane  dubium  esse  potest,  quin 
cellulae  plurimum  ad  bilem  componendam  contribu- 
ant; ipsas  vero  durante  secretione  dimoveri  et  magis 
minusve  solutas  in  ipsam  bilem  converti,  vix  admit- 
tendum nobis  videtur,  quum  talis  solutionis  exemplum 
analogon  vix  exstet,  neque  pateat,  undenam  tam  cito 
possint  regenerari;  in  uno  hepate  hanc  quaestionem 
accuratius  investigare  conati  fuimus ; in  illo  scii,  plu- 
ribus in  locis  cystides  invenimus  bile  impletas ; iam 
dissecta  ad  cystidis  marginem  lamella  tenuissima, 

tubulos  vidimus  pro  parte  cellulis  orbatos,  ita  ut 
eorum  colore  albo  cystis  membranae  ad  instar 
circumdari  videretur;  in  ipsa  autem  bile,  cystide 
contenta,  paucas  modo  vidimus  cellulas,  nec  ulla  ra- 
tione illarum,  e tubulis  emissarum,  copia  bilis  quan- 
titati in  cystide  collectae  respondebat;  videbantur 
igitur  inflammatione  praevia  corrosi  tubuli  biliferi 
in  cystidem  bilem  secretam  postea  effudisse,  atque 
simul  cum  bile  ad  marginem  cystidis  nonnullae  cel- 
lulae e tubulis  esse  expulsae. 


PARS  III. 


STRUCTUKAE  HEPATIS  MUTATIONES 
MORBOSAE. 


Quum  anatomia  physiologica  atque  anatomia  pa- 
thologica  ita  intimo  nexu  cohaereant,  ut  altera  alte- 
ram saepe  egregie  illustret , auctor  mihi  fuit  clar. 
Promotor,  ut  nonnullarum  hepatis  degenerationum, 
quarum  specimina  illius  collectione  servantur,  adderem 
descriptionem,  et  praesertim  quidem  exponerem,  quid 
indagatio  microscopica,  quam  ipso  duce  instituere 
mihi  licuit,  de  illarum  natura  nos  docuerit. 

Incipiamus  ergo  a tubulorum  bilif.  degeneratione, 
parum  adhuc  cognita,  ut  videtur;  quum  in  primis 
illius  investigatio  multum  contribuere  videatur  ad  il- 
lorum tubulorum  structuram  clarius  illustrandam;  hanc 
degenerationem  albescentiam  aut  albedinem  hepatis 
nuncupavit  cl.  Promotor. 

Albescentia  hepatis,  s.  partialis  degeneratio 
tubulorum  biliferorum. 

Saepius  iam  hanc  degenerationem  observavit  cl. 
Promotor , multaque  huius  morbi  specimina  in  museo 
servat.  Ad  adspectum  proxime  convenire  videtur 
cum  fungo  medullari,  ita  ut  in  initio  morbi,  cum  in 
hepatis  superficie,  tum  in  intimo  parenchymate  tu- 
bera alba  vasis  sanguif.  cincta  formari  videantur; 
haec  degeneratio  magis  magisque  procedit,  ita  ut 
tandem  longe  maximam  organi  partem  occupet,  ut 
patet  ex  speciminis  figura  (fig.  10). 

De  historia  morbi  parum  tantum  innotuit.  Vir 
scii.,  in  cuius  cadavere  inventum  est  hepar,  de  quo 
agimus,  erat  33  annorum,  e sanis  parentibus  natus ; 
antea  miles,  spirituosorum  abusui  deditus,  istis  deinde 
raro  utebatur.  Per  annum  fere  tussi  laboraverat  et 
satis  frequenti  haemoptysi,  qua  profunde  coloratum 
sanguinem  emittebat,  quocum  saepius  etiam  sputa 
erant  mixta;  gravem  insuper  intermittentem  cordis 
palpitationem  passus  est.  Affecti  autem  hepatis  sym- 
ptomata sola  fuere  auctum  volumen  et  durities;  oe- 
dema extremitatum  inferiorum  et  diarrhoea,  quibus 
non  diu  ante  mortem  corripiebatur,  verisimiliter  ori- 
ginem duxerunt  ex  hepatis  morbo ; satis  subito  diem 
obiit  supremum,  citius  quidem  quam  ex  pulmonum 
conditione  explicari  potuit. 

Pars  hepatis  degenerata  constat  ex  substantia  al- 
bescente, rotunda  fere,  hic  illic  quasi  incisa.  Quae 
remanet  pars  sana  colore  est  praedita  fere  normali,  in 
nonnullis  locis  caeruleo  ex  artificiosa  venae  port.  imple- 
tione;  ipsam  substantiam  albam  etiam  ingrediuntur, 
uti  ex  pluribus  speciminibus  patuit,  arteriae,  rami 
venae  port.  et  tubuli  bilif. ; pauci  vero  tantum  rami 
maiores  ingrediuntur,  ita  ut  plurima  vasa  magis  con- 
tracta fuisse  videantur;  quum  enim  in'  ambitu  pars 
sana  eleganter  ramis  venae  port.  impletis  coerulescat, 
in  ipsa  parte  degenerata  hic  illic  tantum  materies 
caerulea  in  minora  vascula  penetravit;  in  quibusdam 
locis  flava  materies  in  tubulos  bilif.  immissa  ipsam 
substantiam  albam  ingressa  est,  imo  passim  maiores 
truncos  ductuum  bilif.  nudo  oculo  distinguere  licet. 
Saepe  in  tuberculis  nonnullis  radiata  quaedam  struc- 
tura apparet.  Lobuli  ipsi  hepatis,  quales  antea  de- 
scripsimus, in  parte  degenerata  non  amplius  conspici 
possunt;  hic  illic  massa  alba  magis  compacta  vel 
subgranulosa  videtur ; in  genere  autem  aequabilis 
fere  structura  dici  meretur ; pars  sana  vicina  in- 
terdum quidem  satis  acute  a morbosa  separari 
videtur,  accuratior  autem  investigatio  docuit,  nulla 
interposita  materie  alteram  ab  altera  separari,  neque 
tunica  quadam  includi  partem  morbosam , verum  sa- 
nam partem  directe  in  degeneratam  transire  vidimus» 

Huius  partis  morbosae  lamina  tenuissima  micro- 
scopio  indagata  nihil  nisi  ramulos  venae  port.  et  tu- 
bulos degeneratos  ostendit.  Horum  enim  ut  pluri- 
mum tantum  tunica  externa  remansit,  plicis  minu- 
tissimis se  distinguens;  in  nonnullis  solummodo  locis 
particulae  observantur,  quae  cellularum  vestigia  ha- 
bendae esse  videntur ; illis  saltem  multo  minores  sunt, 
caeterum  vero  eundem  granulatum  adspectum  prae- 
bent. Hi  tubuli  rete  formant  in  genere  minus  stric- 
tum et  laxius  quam  in  statu  normali ; interstitia  scii, 
retis  plerumque  maiora  sunt,  quod  in  diversis  locis 
etiam  differt;  in  primis  in  centro  partis  affectae  in- 
terstitia maiora  nobis  visa  sunt ; in  his  tela  cellularis 
inter  vascula  sanguif.  et  tubulos  bilif.  interposita 
adaucta  videtur;  tubuli  ipsi  hinc  longiores  sunt,  licet 
tenuiores  appareant;  transitum  partis  sanae  in  dege- 
neratam facile  distinguere  potuimus,  quum  limites 
vulgo  satis  acuti  sint,  ut  in  uno  frustulo  sub  micro- 
scopio  pars  sana  et  morbosa  simul  conspici  et  com- 
parari possint;  tubuli  normales,  cellulis  impleti  sensim 
magis  pellucidi  evadunt,  cellulis  rarioribus,  quae  dege- 
neratio ita  procedit,  ut  loco  paulo  remotiori  vix  amplius 
cellula  una  aut  altera  in  tubulis  contineatur;  vasa 
sanguif.,  uti  iam  monuimus,  paucis  tantum  in  locis 
implere  contigit,  arterias  nempe  et  venas  port. ; vena 
hep.  in  specimine  non  impleta  est;  trunci  vero  ma- 

iores  vasorum  ut  plurimum  sana  adhuc  parte  cingun- 
tur; in  ipsa  alba  parte  ramuli  venae  port.  caerulei 
in  nonnullis  locis  fere  eadem  ratione  ad  tubulorum 
latera  decurrunt  atque  rete  laxum  constituunt,  adeo 
congruens  cum  tubulis,  ut  difficile  sit  venas  illas  a 
tubulis  pellucidis,  decoloratis  distinguere;  quia  ipsi 
tubuli  bilif.  pallidi,  atque  venae  eodem  fere  decursu 
atque  colore  in  parte  affecta  gaudeant,  ita  ut,  ubi 
materies  coerulea  non  penetraverit  in  partem  dege- 
neratam, vix  distinguere  possimus,  utrum  retis  pel- 
lucidi pars'  e venis  mutatis  an  e tubulis  biliferis  de- 
generatis constet;  admodum  raro  materies  flava  in 
tubulos  bilif.  immissa  in  subtiliores  tubulos  pellucidos 
penetravit,  argumento  tamen  partem  pallidam  dege- 
neratam constare  pro  parte  e tubulis  pellucidis  s.  ex 
eorum  tunica  propria,  pro  parte  ex  rete  venae  port; 
in  aliis  vero  speciminibus , in  quibus  malum  nondum 
maximam  hepatis  partem  occupavit,  sed  forma  tube- 
rum alborum  dispersum  est,  tubuli  bilif.  longe  clarius 
in  parte  degenerata  apparent  faciliusque  materie  co- 
lorata implentur ; quare  autem  venae  port.  minus  facile 
impleantur  quam  in  parte  sana,  difficile  est  dictu, 
quum  non  tenuiores  esse  videantur.  Quibusdam  locis 
in  centro  partis  albae  in  retis  interstitiis  materies 
erat  ad  adspectum  magis  granulosa,  texturae  paulo 
laxioris;  hic  invenimus  quidem  idem  rete  tubulorum 

pellucidorum,  laxum  vero  et  magis  irregulare;  hic 
illic  etiam  fasciae  telae  cellularis  dispersae  erant  at- 
que coacervatae  cellulae  irregulares,  quae  minores 
erant  quam  cellulae  tubulorum  atque  quodammodo 
accedere  ad  illas  cellulas  videbantur , quas  in  vera 
hepatis  encephaloide  observavimus,  ita  ut  secundarie 
in  parte  illa  degenerata  postea  verum  fungum  medul- 
larem enasci  posse  non  improbabile  videatur,  licet 
clar.  Promotor  in  variis  speciminibus  nunquam  verum 
fungum  medullarum  detegere  potuerit.  In  primis 
observavimus  has  cellulas  irregulares,  ubi  arteriae 
magis  frequentes  erant  et  ampliores  factae  videban- 
tur; alibi  tamen,  ubi  nullae  arteriae  erant  impletae 
idem  aliquando  invenimus.  Primo  hunc  morbum  in 
locis  separatis  tuberum  sub  forma  occurrere , seque- 
lam scii,  degenerationis  cuiusdam  tubulorum  bilif. 
verisimile  est;  haec  tubera  magis  magisque  augentur 
atque  confluunt , ita  ut  degeneratio  tandem  longe 
maximam  hepatis  partem  occupet,  uti  in  specimine 
descripto  patet;  quo  latius  vero  malum  sese  expan- 
sit,  eo  durior  et  tenacior  redditur  illa  albescentia, 
dum  tubera  minora  adhuc  mollia  sunt. 

Hanc  degenerationem  vulgo  auctores  confuderunt 
cum  fungo  medullari;  ita  CruveiUiier  distinguit  cancrum 
primitivum  et  secundarium ; illum  durum,  scirrhosum, 
qui  vix  aliis  partibus  se  communicat  et  hunc  mollem , 

encephaloldeum  1).  Priorem  delineat  2),  quae  maxime 
cum  nostra  albescentia  convenire  videtur;  dicit  enim  se 
in  pluribus  tuberculis  non  modo  venas,  sed  etiam  ductus 
bilif.  deprehendisse  3) , quod  signum  characteristicum 
est  degenerationis  hepatis  descriptae,  quae  differt  a 
producto  novo,  scii,  parasito.  Neque  accuratius  cl. 
RokitansJcy  4)  hanc  speciem  distinxit;  eius  enim  de- 
scriptio tum  hepatis  lardacei,  tum  carcinomatis  medul- 
laris multis  nominibus  cum  illo  morbo  convenit,  quum 
dicat,  tale  hepar  consistere  e substantia  duriori,  sub- 
grisea,  saepe  pellucida,  albuminosa  v.  lardacea. 

Etiam  quod  describit  clar.  Erasmus  Wilson  5)  sar- 
coma medullare  v.  encephalosis  cum  nostro  morbo 
convenire  videtur.  Tumores  nempe  constituit  maiores 
quam  tubercula  scrofulosa,  magis  regulares  quoad 
formam  et  parciores  numero  quam  tumores  scirrhosi, 
quorum  substantia  griseo-alba  opaca  constat  e tela 
cellul.  repleta  materie  molli,  cerebro  simili. 

Nonnullas  quoque  degenerationes  hepatis,  quas 
delineavit  descripsitque  doct.  Hope  6)  nomine  tube- 

1)  Cruveilhier,  Anat.  pathol.  du  corps  liumain,  Livr.  12  ct  37. 

2)  1.  c.  Livr.  12  tab.  2. 

3)  1.  c.  Livr.  12  pag.  5 N.  18. 

4)  Handb.  d.  spcc.  pathol.  Anat.  1842  II  Bd.  p.  305  seqq. 

5)  1.  c.  p.  193. 

C)  1 rinciplcs  and  Illustrations  of  morb.  Anat.  Lond.  1834. 

rum  cancrosorum  ( cancerous  tubera)  cum  morbo  he- 
patis do  quo  agimus  convenire  nobis  videtur;  in 
primis  cff.  eius  figurae  90  et  95  et  descriptiones  p. 
113  seqq. 

Clar.  Gluge  1),  de  fungo  medullari  agens,  illius  sub- 
stantiam quidem  griseo-albam  semi-fluidam,  constare 
dicit  e sero  quodam  et  parvis  granulationibus  ( Kom - 
clien );  tria  autem  elementa  accedere  posse  animad- 
vertit, 1°.  nempe  telam  cellularem  tenuem,  mollem, 
lacerabilem,  distinguendam  a fibris,  quae  septorum 
speciem  cellulas  que  conficiunt  et  rete  ( Netzioerk ) for- 
mant e quo  fungus  med.  elui  potest.  2°.  cystides 
3°.  vasa;  et  deinde  etiam  cl‘.  Mulier  descriptionem 
citans  carcinomatis  v.  fungi  medullaris,  in  quo  ob- 
tinet „ vorwiegende  Bildung  der  Markmasse  aus  Bil- 
dungslcugeln  aicsser  dem  zartfaserigen  Maschenwerk , 
welches  die  Geschwulste  durchzieht”,  hac  in  re  suas 
observationes  cum  dictis  a clar.  Mulier  convenire 
dicit;  quare  illum  etiam  nostrum  morbum  cum  fungo 
medullari  confudisse  verisimile  est. 

Ut  autem  accuratius  discrimen  pateat  inter  modo 
descriptam  albescentiam  atque  verum  fungum  medul- 
larem , addere  volumus,  quid  huius  microscopica 
investigatio  nos  docuerit. 


1)  Atlas  (L  pnthol.  Auatomic  I Licf.  Jona  1843. 

Fungus  scii,  medullaris  hepatis  quoad  structuram 
omnino  differt  ab  hepatis  albescentia;  constat  enim 
ex  massa  cellularum , quae  pluribus  globulis  adiposis 
sunt  intermixtae  et  insigni  quantitate  fibrillarum  pa- 
rallelarum, quae  nullum  vestigium  tubulorum  bilifi 
aut  venarum  port.  monstrant;  loco  quo  hepatis  pars 
sana  in  fungum  transit,  tubuli  bilif.  egregie  conspi- 
ciuntur impleti  cellulis,  paululum  tenuiores  quam  in 
statu  normali , quod  forsitan  spiritus  vini  actionis , 
forsitan  etiam  compressionis  mali  parasitici  effectus 
est;  interstitia  retis  tubulorum  maiora  sunt;  ad  am- 
bitum fungi  telae  cellularis  funiculi  adsunt,  membranae 
capsularis  aliquando  speciem  offerentes,  quam  in  qui- 
busdam speciminibus  integram  a sana  parte  detrahere 
potuit  clar.  Promotor;  per  hanc  capsulum  vasa  san- 
guifera  decurrunt,  arteriae  scii,  materie  rubra  im- 
pletae , non  vero  venae ; haec  tela  cellul.  in  ipso 
fungo  dispergitur  cum  arteriis  pluribus,  quibus  per- 
reptatur fungus ; quum  vero  tela  cellul.  interlobularis 
inter  tubulos  caeterum  vix  conspicua  sit,  admittere 
debemus,  telam  illam  hypertrophia  fuisse  auctam, 
atque  ex  illa  fungum  originem  duxisse  , ita  ut  fungus 
medull.  non  dici  possit  e conversis  et  mutatis  tubulis 
biliferis,  verum  ex  tela  interlobulari  s.  capsula  Glis- 
sonii  originem  duxisse;  circa  plures  tubulos  bilif.  sin- 
gulos filamenta  telae  cellularis  etiam  conspicua  sunt; 


- 60  - 


in  telae  vero  cingentis  lamella  plura  vasa  sangnif. 
parallela,  hic  illic  fibris  cellularibus,  in  gyrum  con- 
tortis, cincta  apparent.  Nonnulli  tubuli  fungo  pro- 
ximi atrophia  correpti  videntur;  tenuiores  quippe  fiunt, 
admodum  contracti  et  cellulis  orbati,  ita  ut  primo 
intuitu  minus  facile  dignosci  possint;  hisce  adiacet 
tractus  cellularis  ex  filamentis  tenuissimis  parallebs 
constans,  quae  includunt  fungum  medullarem  con- 
stantem e cellulis  pinguibus,  irregularibus,  informibus 
fere;  confusa  enim  potius  esse  videtur  massa,  e cel- 
lulis diversae  magnitudinis  et  formae  composita; 
nonnullis  locis  cellulae  etiam  apparent  caudatae,  non 
valde  dissimiles  illis,  quas  delineavit  clar.  Vogel  1). 

Magnum  etiam  discrimen  inter  fungum  med.  et 
albescentiam  hepatis  intercedit  quoad  vasa ; si  diversa 
vasa  sanguifera  et  tubuli  biliferi  materie  colorata  im- 
pleantur, in  vero  fungo  medull.  nulli  venae  port. 
ramuli  nullique  tubuli  biliferi  unquam  apparent,  in  al- 
bescentia vero  omnia  illa  vasa  partem  degeneratam  ine- 
unt, quod  in  pluribus  clar.Promotoris  speciminibus  egre- 
gie patet ; arteriae  vero  numero  longe  maiori  fungum 
ingrediuntur;  ita  vir  clar.  specimen  conservat  hepa- 
tis, in  quo  venae  port.  egregie  materie  coerulea  sunt 
impletae , fungus  autem  variis  locis  elegantissime  ru- 


1)  Icon.  Ilistol.  Path.  Lips.  1843.  Tub.  6.  fig.  12. 

bet  arteriis  impletis,  sed  ramuli  coerulei  venosi  ne  ul- 
lum quidem  vestigium  apparet;  venam  hep.  in  illis  spe- 
ciminibus non  implevit  clar.  Promotor,  verum  dubi- 
tandum videtur,  an  ramulus  eius  fungum  ingrediatur; 
ex  pluribus  enim,  quae  servat  vir.  clar.,  speciminibus 
elegantissimis  abunde  patet,  vera  mala  parasitica  cum 
arteriis  tantum,  non  vero  cum  venis  directum  com- 
mercium habere  1) ; i.  e.  ex  arteriis  enascuntur  eius- 
que  ramuli  in  alias  arterias  redire  videntur,  ut  circula- 
tionis secundariae  speciem  hic  oriri  probabile  sit, 
quali  ratione  systema  venae  port.  inter  reliquum 
systema  venosum  est  interpositum;  hanc  formationis 
rationem  atque  arteriosam  naturam  unitorum  parasi- 
ticorum clar.  Promotor  tam  in  tumore  fibroso,  scirrhoso 
et  carcinomate,  quam  in  fungo  medullari,  pluribus 
speciminibus  elegantissime  impletis  satis  probavit. 

Quod  vero  ad  fungi  medullaris  hepatis  originem 
attinet,  oritur  diversis  locis,  in  initio  forma  exiguorum 
tuberculorum  molliorum  coloris  albi,  ita  ut  hic  illic 
1 tantum  v.  2 lineas  diametro  aequent,  alibi  ad  2 
v.  3 pollices  se  extendant;  nunquam  autem  totum  fere 
hepar  occupat,  quod  in  albescentia  observatur;  prae- 
terea fungus,  uti  vidimus,  capsulae  cellularis  specie 
inclusus  est,  quod  non  valet  de  albescentia;  denique 


1)  Cf.  Eius  Obs.  anat.  path.  fasc.  1.  pag.  4G  scqq. 

dum  albescentia  malum  tantum  locale  sistit,  quod 
solum  in  hepate  occurrit , fungus  medull.  raro  in  he- 
pate solo  invenitur,  verum  simul  alias  partes,  ven- 
triculum, uterum,  etc.  corripere  solet  malignaeque  est 
naturae. 

Fungus  medullaris  in  vena  port.  Breviter  adhuc  hoc 
loco  mentio  fiat  de  rara  observatione,  penitus  scii. 
obstructae  venae  port.  per  massam,  quam  fungum 
medullarem  esse  opinatur  clar.  Promotor. 

Talem  obstructionem  pluries  observavit  vir  clar. 
pluraque  hepatis,  tali  morbo  affecti,  specimina  servat. 
In  hisce  totum  systema  venae  port. , imo  illius  trun- 
cum penitus  materie  fungosa  refertum  invenit. 

Ex  illis  unum  desumtum  est  e viri  cadavere,  qui 
ascite  affectus,  cutis  colorem  habebat  non  modo  icte- 
ricum, imo  quidem  fere  brunneum;  magnopere  de 
dyspepsia  et  dolore  in  hypochondrio  dextro  conquestus 
fuerat;  instituta  paracentesi,  hepatis  superficies  tu- 
berculosa per  parietem  abdominalem  facile  tactu  dis- 
tingui poterat ; cito  autem  vir , sexagenarius  fere , 
obiit,  neque  diu  observari  potuit  eius  morbus.  In 
hoc  hepate,  cui  magnum  erat  volumen,  quum  sequenti 
die  vasa  sanguifera  materie  'idonea  implere  in  animo 
habebat  clar.  Promotor,  non  parum  obstupuit  adspectu 
totius  venae  port.  omniumque  eius  ramorum  ita  mate- 
rie fungosa  repletorum,  ut  ne  guttulam  quidem  in  illos 

immittere  potuerit;  arteriarum  autem  impletio  bene 
successit;  cadavere  autem  iam  remoto,  non  potuit 
investigari,  qua  ratione  circulatio  sanguinis  fuerit 
restituta. 

Postea  alterum  liepar  accepit,  desumtum  ex  homi- 
nis cadavere,  cuius  historia  morbi  incognita  mansit. 
In  hoc  specimine  magni  etiam  voluminis,  eadem  ra- 
tione truncus  ramique  venae  port.  materie  fungosa 
impleti  erant;  voluit  autem  tentare,num  aliquam  mate- 
riem coloratam  illis  immittere  posset ; patuit  vero,  in 
unum  tantum  ramum  aliquid  cerae  coloratae  per  fungum 
penetrasse  ad  aliquam  a trunco  distantiam,  non  autem 
ulterius  progressam  fuisse  in  ramos  penitus  obstructos. 
In  hoc  hepate  ductus  biliferi  magni  sunt  et  materie 
flava  arte  impleti , arteriae  etiam  amplae  iuxta  ramos 
venae  port.  decurrunt.  In  utroque  hepate  rami  venae 
hepat.  sani  sunt. 

In  secundo , modo  memorato  specimine  ramum  ve- 
nae port.  in  ipso  hepate , nudis  oculis , conspicientes 
vidimus , tum  illum  esse  dilatatum  et  tunicis  crassi- 
oribus praeditum,  tum  massam  contentam  intime  cum 
tunica  venae  interna  cohaerere,  e qua  plures  fasciculi 
fibrarum  emergentes,  fungum  ingrediuntur.  Lente 
simplici  utentes,  patuit  non  solum  parietem  venae 
port.  hic  illic  arteriolas  continere,  sed  etiam  ipsam 
materiem  fungosam  contentam  illis  perreptari  et 

quidem  in  nonnullis  locis  satis  magnam  dari  earum 
copiam. 

Microscopio  illustrata  lamella  tenuissima,  visui  appa- 
rebant fibrillae,  magno  numero  ex  ipsa  tunica  venae 
port.  interna  emergentes;  cum  hac  tunica  angulum 
acutum  formant,  et  hic  illic  in  fasciculos  coniunctae 
in  fungum  intrant  et  ibi  disperguntur.  Hae  fibrillae 
sibi  invicem  proxime  sunt  appositae;  ubi  autem  non 
plura  strata  observantur,  satis  sunt  latae,  latiores 
quam  fibrae  telae  coniunctivae , et  in  multis  locis 
nucleorum  formationis  vestigia  monstrant,  retisque 
speciem  formant,  cuius  interstitia  occupant  parva  cor- 
puscula formae  irregularis,  variae  magnitudinis;  haec 
corpuscula  irregularia  omnino  inter  se  differunt;  alia 
cellulas  constituere  videntur  minores,  alia  magis  ad 
illas  accedere  videntur,  quae  in  partibus  inflammatis 
saepius  occurrunt  (Entzundungskugelii) ; plurimum  uni- 
verse illae  cellulae  conveniunt  cum  illis,  quas  in  fungi 
medullaris  hepatis  specimine  observavimus,  verum 
cellulas  caudatas,  ibi  iam  raras,  in  fungo  venae  port. 
non  observavimus;  nulla  etiam  vidimus  sanguinis  cor- 
puscula, quae  utrum  penitus  mutata  fuerint  actione 
spiritus  vini  an  contactu  cum  fungo , vix  determinan- 
dum; difficile  enim  est  intellectu,  nullum  omnino 
sanguinem  in  vena  port.  adfuisse,  licet  hic,  durante 
vita,  sanguis  fere  penitus  stagnare  debuerit.  Num 

igitur  in  hoc  hepate  sanguis  tantum  per  arteriam 
liep.  transiit  ? Videtur  sane.  Inter  venas  port.  dila- 
tatas et  obstructas  substantia  hepatis  ad  adspectum 
sana  videbatur,  quae  pars  microscopio  adiuvante  con- 
specta (dissecta  scii,  tenuissima  lamella)  tubulos  bili- 
feros obtulit,  quantum  videre  potuimus,  sanos,  rete 
solitum  constituentes  et  cellulis  impletos;  probabili- 
ter rete  lobulare  vasorum,  quod  hic,  vasculis  illis 
non  impletis,  distinguere  non  potuimus,  sed  quod 
abesse  non  potuit,  sanguinem  ex  arteriis  solis  acce- 
pit; hoc  in  primis  eo  confirmatur,  quod  fungi  per 
omnes  venae  port.  ramos  distributi  structura  adeo 
est  evoluta,  ubique  e parietibus  internis  descripta 
ratione  excrescens , atque  igitur  arcte  cum  illis  pa- 
rietibus cohaerens,  ut  brevi  temporis  spatio  effor- 
mari  omnino  non  potuerit. 

In  tertio,  quod  possidet  clar.  Promotor,  specimine 
malum  tantum  est  incipiens;  hic  illic  in  hepate  fun- 
gus medull.  observatur,  qualis  totam  etiam  implevit 
vesicam  felleam;  in  hoc  hepate  vena  port.  quibus- 
dam tantum  locis  fungum  continet,  ex  pariete  interno 
enatum , mollem,  nondum  vas  obstruentem. 

Fungo  medullari  in  primis  proprium  esse  ex  ipsis 
venarum  parietibus  intus  enasci,  e pluribus  aliis  speci- 
minibus patet , uti  e.  g.  fungi  medull.  ventriculi , cum 
vena  lienali,  venisque  ventriculi  brevibus  hic  illic  fere 

penitus  obstructis  fungo,  qui  impletis  arteriolis  elegan- 
ter rubet,  unde  patet  hunc  etiam  non  fuisse  mate- 
riem depositam,  verum  e venarum  tunicis  enatum. 

Rarius  videtur  illud  malum  accurate  observatum 
fuisse.  Rolcitanshy  tantum  loquitur  de  obliterata  ex 
inflammatione  vena  port. , cum  nostro  vitio  non  con- 
fundenda, et  de  fungo  medull.  hepatis  loquens,  illum 
quidem  obliterata  et  obsoleta  vasa  sanguif.  et  bilif. 
continere  dicit,  sed  fungum  in  venae  port.  ramis  non 
observasse  videtur  1).  J.  F.  Meckel  tantum  a doct. 
Hodgson  observatum  specimen  fungi  medull.  ven- 
triculi citat,  ubi  etiam  fungus  in  venae  lienalis  cavo 
excretus  erat  cum  pariete  cohaerens  2).  Alia  exem- 
pla, inter  quae  unum  venam  port.  obstructam  osten- 
debat, citat  Otto  3).  Fusius  hanc  degenerationem 
in  vena  port.  eiusque  ramis  describit  Cruveilhier,  qui 
etiam  testatur  se  tantum  in  vena  port.,  nunquam  vero 
in  vena  hep.  illam  deprehendisse;  citat  porro  expe- 
rimentum clar.  Bdrard,  qui  vasis  impletis  vidit  in  fun- 
gum medullarem  tantum  arterias,  non  venas  ingre- 
di, 4)  quod,  uti  vidimus,  iam  diu  ante  illum  detec- 


1)  1.  1.  3 Bd.  3 Lief.  pag.  331  et  358. 

2)  Handb.  d-  path.  Anat.  2 Bd.  2 Abtli.  pag.  332. 

3)  Lehrb.  d.  path.  An.  1830  1 Bd.  pag.  359. 

4)  I.  I.  Livr.  12  pag.  6 soqq. 

tum  descripserat  clar.  Promotor  1).  R&naud  similem 
casum  describit,  atque  putat  e sanguine  praecipitari 
talem  materiem,  quae  tunicis  adhaereret  et  vitam 
atque  organisationem  acquireret,  tandemque  venam 
port.  obstrueret,  quando  ascites  sequitur;  circulati- 
onem per  integumenta  abdominis  aut  alias  vias,  ana- 
stomosi nova  cum  vena  cava  formata,  perfici  suspi- 
catur 2). 

Fungum  vero  ex  ipsis  tunicis  primitive  oriri,  nul- 
lum est  dubium ; minime  enim  posset  explicari , cur 
nunquam  in  vena  hepat.  observatus  fuerit;  tunicae 
vero  venae  port.,  quae  et  crassiores  sunt  et  pluribus 
arteriis  ipsaque  capsula  Gliss.  cinguntur,  magis  illi 
vitio  dispositae  videntur. 

Elegantissimum  etiam  specimen  conservat  clar.  Pro- 
motor fungi  medullaris  una  cum  fungo  haematode, 
quibus  et  ventriculus  et  hepar  affecta  sunt;  fungus 
medull.  arteriis  impletis  eleganter  rubet,  non  vero 
venas  continet;  per  fungum  vero  haematodem  plures 
rami  venae  hep.  sani  penetrant;  cavum  venae  port. 
hoc  in  casu  etiam  fungo  obstructum  esse  videtur. 
Praecipua  huius  morbi  symptomata  fuerunt  vehemens 
vomitus  et  diarrhea  saepius  repetita,  quibus  materies 


1)  Observ.  anat.  pathol.  1826,  Fasc.  1 pag.  46. 

2)  Ferussac,  Bulletin  d.  Sc.  m&l.  Octob.  1829  pag.  30  scq. 

sanguinolenta  coloris  brunnei  fere  excernebatur,  ita 
ut  nihil  ventriculo  recipere  posset,  quin  emitteretur 
cum  sensatione  ingrata,  non  vero  dolorosa  in  regione 
ventriculi;  tubera  hepatis  etiam  per  abdominis  inte- 
gumenta distingui  poterant;  ultimo  tempore  alvus  fu- 
erat stricta,  nullus  tamen  ascites,  verum  emaciatio 
summa,  color  faciei  pallidus,  cerae  albae  ad  instar. 
Videtur  ergo  fungus  non  semper  ab  externa  parte 
in  venae  cavitatem  penetrare;  in  priori  enim  casu  a 
clar.  Promotore  descripto,  fungus  qui  omnes  venae 
port.  ramos  opplevit , nullibi  extra  vasa  sanguif.  oc- 
currit; in  secundo,  quibusdam  locis  hepar  degene- 
rationem patitur,  quae  probabiliter  fungosa  est;  plu- 
ribus autem  locis  trunci  venae  port.  obstructi  he- 
patis substantia  sana  cingi  videntur ; in  tertio  vero 
casu  fungum  tum  primitive  in  ipsa  hepatis  substantia, 
tum  separatim  in  vena  port.  ortum  fuisse  probabile  est, 
utpote  qui  in  quibusdam  hepatis  locis  apparet,  in 
paucis  vero  venae  port.  ramis  conspicitur,  in  illis  qui- 
dem, qui  nullo  fungo  cinguntur;  videtur  etiam  in  vesica 
fellea  seorsim  ex  tunica  mucosa  enasci. 

Cirrhosis  hepatis. 

Alterum,  quod  illustrare  conamur  specimen , per- 
tinet ad  sic  dictam  granulationem  hepatis  s.  cirrhosin 
a doct.  Laennec  nuncupatam.  Hoc  nomen , utrum 
retinendum  sit,  an  potius  reii ciendum,  difficile  dictu 
est;  quoniam  autem  nondum  constat,  utrum  color  fla- 
vus cum  degeneratione  cohaereat,  nec  ne,  adhuc 
cirrhosis  nomen  retineri  posse  opinamur. 

Hunc  hepatis  morbum  nonnulli  antiquiores  patho- 
logi  nomine  tuberum,  quo  multos,  diversos  etiam,  mor- 
bos insignierunt,  descripsisse  videntur. 

Primus  autem  doct.  Laennec  hanc  degenerationem, 
cirrhosin  ab  illo  dictam,  ah  aliis  distinxit,  habuit 
vero  pro  pseudoplasmate,  quod  alia  etiam  organa 
afficere  possit,  quodque  ob  colorem  tantum  hoc  no- 
mine indicavit;  tres  insuper  distinxit  formas  illi  de- 
generationi proprias,  massas  scii.,  strata  et  cystides 
( cirrhose  enmasses,  en  plaques  et  en  kystes ) 1). 

Plurimi  recentiores  auctores  hunc  morbum  nomine 
hepatis  granulati  v.  granulationis  hepatis  designant, 
quia  saepe  secundum  illos  occurrit,  hepate  licet  alio 

1)  De  1’Auscultation  mediate  1819  Obs.  25,  29,  35  ct  36. 

Primam  tantum  et  4->m  huius  operis  editionem  inspicere  mihi  con- 
tigit. Haec,  a clar.  Jndral  curata  (Brux.  1837),  tum  aliis  rebus,  tum 
defectu  observationum  memoratarum  a prima  magnopere  differt. 
Dict.  de  Mcdccinc  T.  IX  art.  Foie. 


— 70  - 


colore  praedito , ac  illum  invenerat  Laennec , et  par- 
tem morbosam  constare  opinantur  ex  iecoris  paren- 
chymate, non  vero  e pseudoplasmate. 

Clar.  Cruveilhier  huius  morbi  delineationes  et  descrip- 
tionem edidit,  quae  cum  descriptione  doct.  Laennec 
fere  conveniunt;  granulationum  unam  pedunculo  af- 
fixam, extus  prominentem,  hepatis  autem  tantum  super- 
ficiem delineavit.  Illum  morbum  non  tela  parasitica, 
nec  desorganisatione  produci  putat,  quum  granula 
(lobuli)  eundem  habeant  adspectum,  spongiosum  uti 
dicit,  ac  in  statu  sano ; sed  parenchyma  materie  flava 
penetratum  esse  opinatur  1). 

Doct.  Hope  praeter  easdem  quas  praebuit  Cru- 
veiUiier  imagines,  alia  etiam  specimina  non  multo 
diversa  effigiebus  illustravit;  horum  autem  nonnulla 
nequaquam  flava,  nomine  cirrhosis  nuncupari  non 
possunt,  sed  ab  illo  etiam  hepar  granulatum  appel- 
lantur 2). 

Doct.  Hallmann  opinatur,  princeps  huius  mutationis 
momentum  esse  hypertrophiam  telae  interlobularis, 
quam  opinionem  confirmat  tum  microscopica  observa- 
tione , tum  coctione  hepatis  sani  et  morbosi ; hoc 
nempe  multo  maiorem  dedit  gelatinae  copiam  quam 


1)  1.  1.  livr.  12. 

2)  1.  1.  p.  104  scqq.  fig.  75,  78  etc. 

illud;  ex  memorata  hypertrophia  atrophiam  lobulorum 
oriri  existimat  1). 

Ex  doct.  Erasmi  Wilson  opinione  cirrhosis  sine 
dubio  est  atrophia  hepatis  partialis  cum  hypertrophia 
telae  cellularis  interlobularis;  atrophia  nempe  completa 
nonnullorum  lobulorum,  partialis  aliorum,  reliquorum 
simplex  congestio  biliosa.  Hunc  morbum  formam  atro- 
phiae hepatis  maxime  memorabilem  nuncupat  2). 

In  primis  fuse  hanc  degenerationem  tractavit  clar. 
Rokitanshy , qui  illi  etiam  hepatis  granulati  nomen 
tribuit,  nomine  vero  indurationis  illam  quoque  nun- 
cupari posse  dicit;  praeterea  autem  hepar  granulatum 
varietatem  cirrhosis  appellat,  quam  ad  atrophiam  re- 
fert; flavae  scii,  atrophiae  secundum  illum  similis  est, 
ab  hac  vero  differt  decursu  chronico. 

Granulationes,  quae  praesertim  sectione  iecoris  pa- 
tefiunt, non  pseudoplasma  nec  semper  colore  flavo 
praeditas  esse  opinatur;  constant  vero  sec.  auctorem 
ex  hepatis  parenchymate  in  anormali  versante  con- 
ditione; hoc  scii,  pro  parte  evanuit,  locum  illius  oc- 
cupante tela  fibro-cellulosa , pro  parte  ad  granulatio- 
nes reductum  est. 

E morbi  casu,  cum  aliis  affectionibus  non  com- 

1)  Diss.  de  cirrhosi,  hep.  Berol.  1839.  — Fror.  N.  Not.  No.  210. 
Muli.  Arch.  1343,  5. 

2)  1.  1.  p.  188. 

plicato,  illius  imaginem  desumtam  nobis  offert  auctor, 
qua  granulationes  in  interno  hepate  tela,  paucis  vasis 
praedita,  circumdatas  describit.  Postea  autem  de  morbi 
varietatibus  loquens,  hanc  telam  interdum  vasis  divi- 
tem, magis  minusve  rubram  et  succulentam  esse  tes- 
tatur; de  vasorum  igitur  sanguiferorum  copia  men- 
tionem facit  1). 

Clar.  Gluge  ad  unam  speciem  morborum  hepatis, 
quam  stearosin  nuncupat,  refert  tum  hepar  adiposum 
et  lardaceum,  tum  hepar  gr anulatum,  tum  etiam  cir- 
rhosin,  quam  ab  hepatis  granulatione  distinguit.  In 
hepate  granulato  conspicuae  sunt  granulationes  sepa- 
ratae, inter  quas  saepe  nulla  v.  rara  vascula  obser- 
vantur et  hepatis  pars  quaedam  atrophia,  alia  hyper- 
trophia affecta  esse  potest.  Nonnullae  cellulae  evanes- 
cunt, reliquae  dilacerari  videntur  et  magna  copia 
conspicitur  striarum,  quae  ex  adipis  globulis  constant , 
membrana  flava  inclusis.  Cirrhosin  vero  oriri  putat 
ex  insigni  adipis  depositione  et  in  cellulis  et  extra 
illas , vasorum  autem  sanguiferorum  consumtorum 
locum  tenere  auctam  telam  cellularem  inter  tumores 
positam,  qui  formantur  e granulationibus  2). 

Ultimo  loco  recensendae  sunt  indagationes  doct. 


1)  1.  1.  p.  340. 

2)  1.  1.  1,  3 ct  6 Licf. 

Donders  ct  Jansen,  quae  accuratissime  institutae,  per- 
spicuis imaginibus  illustratae  sunt. 

Ex  illis  patere  videtur,  cirrhosin  unice  consistere 
in  anormali  telae  fibrosae  evolutione ; haec  primo  for- 
mam incinit  tenuium  striarum  non  cohaerentium  et, 
progrediente  morbo , ita  evolvitur , ut  tandem  conti- 
nuum faciat,  quod  unum  pluresve  lobulos  uti  capsula 
circumdat.  Fibrae  pertinent  ad  telam,  quae  gelatinam 
praebet,  quod  tum  ex  experimentis  doct.  Hallmann, 
tum  e propriis  chemicis  observationibus  patet;  a fi- 
bris telae  coniunctivae  discedunt  forma  plana,  maiori 
latitudine,  superficie  interdum  granulosa,  [decursu 
parum  tantum  serpentino,  et  reactione  in  agentia 
ehemica;  nonnullae  penitus  conveniunt  cum  fibris 
filiformibus  imperfecte  evolutis. 

Inter  memoratae  telae  fibras  hic  illic  viderunt  ma- 
teriae granulosae  parvam  copiam,  nonnullas  cellulas 
hepatis  et  corpuscula  peculiaiia,  magis  minusve  ro- 
tunda, obscura,  quae  verosimiliter  sunt  cellulae  de- 
generatae v.  materies  exsudata  coagulata. 

Qui  remanserunt  lobuli  v.  lobulorum  acervuli, 
sic  dictae  granulationes  hepatis,  cum  normali  huius 
organi  substantia  fere  conveniunt  et  constant  e cel- 
lulis, quoad  volumen  magnopere  diversis;  hae  inter- 
dum plures  nucleos  v.  parvos  adipis  globulos  continent, 
ut  plurimum  tamen  nucleo  carent.  Inter  hepatis 

cellulas  similia  corpuscula  obscura  ac  inter  fibras 
inveniuntur. 

Nec  igitur  clar.  Andral,  Boulland  et  CruveiUiier , 
quod  ad  simultaneam  atrophiam  et  hypertrophiam 
attinet  substantiae  hepatis  v.  acinorum,  nec  clar. 
Gluge , quoad  maiorem  adipis  copiam  assentiunt. 

Telae  fibrosae  evolutionis,  principis  cirrhosis  mo- 
menti, causa  sec.  auctores  est  chronica  inflammatio, 
exsudatum  producens  in  locis  minoris  resistentiae, 
quod  solita  evolutionis  ratione  in  telam  fibrosam  mu- 
tatur; haec  tela  magis  magisque  aucta  lobulos  com- 
primit, unde  hepatis  volumen  imminuitur.  Alia,  a clar. 
Rokitanslcy  memorata , causa,  morbosa  scii,  systematis 
biliferi  evolutio,  non  valde  probabilis  ipsis  videtur. 

Raro  sec.  illos  cirrhosis  sola  exstare , sed  in  primis 
cum  organicis  cordis  vitiis  combinari  videtur.  Signa 
pathognomonica,  in  initio  saltem  morbi,  penitus  defi- 
ciunt, imo  interdum  tantum  dolor  in  regione  hepatis 
observatur  1). 

Ad  granulati  hepatis  varietatem,  de  qua  loquitur 
Rolcitanshj,  quaeque  telam  habet  vasis  sanguiferis  di- 
vitem, granulationibus  interpositam,  nostrum  etiam 
pertinere  videtur  specimen,  quod  accuratius  descri- 
bere in  animo  habemus. 


1)  Noderl.  Limcct,  2e.  Siere,  1.  1845. 

Huic  descriptioni  praecedat  necesse  est  historiae 
morbi  conspectus,  quem  debemus  benevolentiae  doct. 
Schneevoogt. 

H.,  44  annos  natus,  constitutionis  aridae,  atrabila- 
riae,  anno  1841  aestatis  tempore,  diuturna  laboravit 
diarrhea,  unde  haemorrhoides  interdum  fluentes,  ortae 
sunt.  Mense  Februario  anni  1844,  aeri  humido  frigido 
expositus,  iterum  diarrhea  laboravit,  quae  medicamine 
quodam  sublata  asciten  sequelam  habuit  et  dolorem  in 
latere  dextro  ibique  haerentem  sensum  oppressionis, 
durante  inspiratione  profunda.  Post  aliquod  tempus 
faciem  ostendebat  valde  emaciatam,  coloris  luridi, 
brunneo-flavi,  oculis  retractis.  Ascite  autem  impedie- 
batur accurata  regionis  hepatis  investigatio  ; pedes 
paululum  tantum  tumebant.  Lingua  erat  sicca,  rubra, 
calida;  sitis  vehemens,  in  primis  potuum  frigidorum, 
acidorum  desiderium;  appetitus  bonus,  post  coenam 
vero  vulgo  anxietas  maiorque  oppressio  in  latere  dex- 
tro ; faeces  erant  liquidae  fere , leviter  brunneae  cum 
tenesmis  solutae ; urinam  mittebat  parcam,  profunde 
brunneam,  forti  odore  ammoniacali  praeditam  et  se- 
dimentum rubrum  continentem;  pulsus  celer,  frequens, 
parvus ; cutis  sicca;  animi  vero  conditio  bona.  Hi- 
rudinibus interdum  in  regione  hepatis  et  ad  anum 
applicatis,  atque  medicina  emolliente,  sedante  me- 
lior reddebatur  conditio , ita  ut  resolventia  mitiora 

indicata  osse  viderentur,  quae  autem  potius  nocebant. 
Sub  usu  emulsionis  Cannabis  diu  eodem  fere  gradu 
perseveravit  morbus;  ascites  vero  augebatur,  et  do- 
lor in  abdomine  peritonitidis  chronicae  suspicionem 
movebat.  Thoracis  autem  cavitas  ab  hydrope  libera, 
sed  cordis  hypertrophia  adesse  videbatur.  Sine  causa 
evidenti  ascites  sensim  sensimque  increvit , subitoque 
iterum  diarrhea  apparuit  cum  tumore  abdominis  in- 
tegumentorum erysipelaceo  et  oedemate  scroti;  ery- 
sipelas quidem,  cura  idonea  adhibita,  evanuit,  sed 
oedema  scroti  et  ascites  molestissima  erant;  quotidie 
acupunctura  magna  seri  copia  e scroto  emittebatur. 
Deinde  melior  evasit  conditio.  Subito  vero  exsurre- 
xit febris  intermittens  tertiana  tam  intensa,  ut  post 
paroxysmum  secundum  Chinino  iam  indigeret;  eo- 
dem tempore  erysipelas  gangraenosum  utramque  ex- 
tremitatem inferiorem  affecit,  quod  quidem  fugari  vi- 
debatur, quando  iterum  febris  intermittens  rediit  tam 
vehemens  , in  primis  frigoris  stadio,  ut  post  tertium 
paroxysmum  morbo  succubuerit  aeger. 

In  alio  casu  incipientis  cirrhosis,  cuius  specimen 
atque  historiam  morbi  cum  d.  Promotore  communi- 
cavit doct.  Schneeuoogt,  morbus  fuit  acutus,  febris  scii, 
adynamica  cum  insigni  ictero  et  signis  dissoluti  san- 
guinis, sino  ullo  tamen  hydropis  signo ; antea  ope 
decocti  Zittmanni  syphilis  chronica  sanata  fuerat. 

In  cadavere  prioris  hominis  praeter  hepar  morbo- 
sum reperiebatur  parva  seri  in  pleurae  utraque  ca- 
vitate copia.  Cor  hypertrophia  erat  affectum.  Lien 
grandis,  durus,  sanguine  dives.  In  abdominis  cavi- 
tate- magna  copia  seri  colore  flavo-viridi,  albumine 
divitis,  flocculis  purulentis  intermixtis,  praesertim 
inter  intestina  tenuia  et  hypogastrium  fixis.  Intes- 
tina tenuia  et  crassa,  ubique  oedemate  affecta,  in  non- 
nullis locis  sanguinem  e vasis  effusum  continebat. 
Ventriculi  vasa  sanguifera  insigniter  erant  impleta. 
Renes  magni,  hyperaemia  laborantes.  Venae,  cava 
et  port.,  meseraicae  et  pelvis  amplae,  sanguine  nigres- 
cente plenae.  In  utraque  vena  crurali,  profunde 
rubro  colore  praedita,  satis  firma  sanguinis  coagula. 

Hepar  vero , quod  praebuit  lamellam  tenuissimam, 
delineatam  (fig.  13)  parvum  erat,  pseudomembranis 
firmis  diaphragmati  annexum;  vesica  fellea,  irregu- 
lari ter  contracta,  nullam  fere  bilem  continebat. 

Extus  ubique  parva  maioraque  tubera  visui  pate- 
bant, inter  quae  peritonaeum  observabatur  crassius; 
tubera  tamen  minus  prominebant,  quam  delineaverunt 
Cruveilhier  et  Hope. 

Intus  vero,  dissecto  organo  postquam  vasa  sangui- 
fera, praesertim  venam  port.,  subtilissime  materie  co- 
lorata impleverat  clar.  Promotor,  totum  hepar  re- 
fertum est  corpusculis  rotundis  v.  ovatis,  variae  mag- 

nitudinis,  eiusdem  v.  maioris  universe  quam  lobuli; 
illis  color  est  brunneo-flavus  , levis,  fere  aequabilis , 
dum  in  pluribus  lineae  concentricae,  paulo  profundiori 
colore  tinctae,  sunt  conspicuae.  Tela  interposita  am- 
pla coeruleo  gaudet  colore,  orto  ex  venae  port.  ra- 
mis ramulisque,  qui  materie  coerulea  arte  sunt  im- 
pleti; arteriae  quibusdam  tantum  locis  feliciter  sunt 
impletae;  venae  kepat.  hic  illic  solummodo  ramulus 
conspicitur. 

E lobulis  constare  haec  corpuscula  efficimus  prae- 
cipue e distributione  venae  port.,  quam  delineavimus 
fig  13.  Venae  port.  rami  maiores  ampli  sunt.  Duc- 
tus biliferi , arteriae  et  venae  hep.  maiores  a norma 
sanitatis  recedere  non  videntur. 

Eamuli  venae  port.  interlobulares  insigniter  a statu 
normali  differunt;  animadversione  digni  sunt  illorum 
auctus  numerus,  decursus  serpentinius,  et  copia 
vasorum  capillarium,  quae  in  tela  interlob.  decurrunt, 
dum  eorum  lumina  vix,  vel  ne  vix  quidem,  lumini- 
bus in  statu  sano  sunt  maiora;  numerus  autem  adeo 
auctus  est  ut,  quum  caeterum  in  sano  hepate  unus 
tantum  inter  lobulos  ramulus  venae  port.  conspiciatur, 
hic  rete  elegantissimum  venularum  per  telam  cellu- 
larem perreptantium  appareat. 

Lobuli  ipsi  sunt  magni,  alii  minores  et  minimi: 
per  maximos  lobulos,  qui  normales  volumine  superant, 

ramuli  maiores  venae  port.  decurrunt,  a a,  et  in  illis  con- 
spiciuntur plures  rami  centrales  venae  hepat. , dd,  qui 
similem  ratione  ad  illos  venae  port.  ramulos  positio- 
nem habent,  ac  in  statu  normali.  Quum  vero  in 
singulis  lobulis  maioribus  f,  plures  rami  inveniantur,  a 
se  invicem  ramis  venae  port.  separati,  apparet  illas 
partes  constare  e confluxis  3 v.  4 lobulis  minoribus, 
in  minimis  vero  lobulis  non  apparent  maiores  venae 
port.  ramuli;  bi  igitur  ex  lobulo  contracto  constant. 

Videmus  ergo,  artificiosa  impletione  patefactam  esse 
anormalem  venae  port.  evolutionem,  quae  alia  ratione 
conspici  non  poterat , quare  etiam  nullum  auctorem 
huius  evolutionis  mentionem  facientem  invenimus, 
quum  raro  adhuc  illa  impletione  in  speciminibus  mor- 
bosis indagandis  utantur. 

Tubuli  biliferi  in  lobulis  microscopio  indagati,  sibi 
invicem  propius  adiacentes  observantur  et  rete  magis 
strictum  formant  ac  in  statu  sano;  in  nonnullis  locis 
tunicam  tubulorum  propriam  non  distinctas  cellulas, 
sed  tantum  materiem  granulosam  continentes  vidimus; 
cellulae  solutae  raro  adipis  globulum,  saepius  vero 
globulum  flavo-brunneo  colore  tinctum  continent;  talia 
etiam  corpuscula,  qualia  descripserunt  doct.  Donders 
et  Jansen,  quaeque  profundo,  fere  nigro  colore  prae- 
dita sunt,  inter  cellulas  conspicere  nobis  contigit. 

In  tela  interlobulari  plurimis  in  locis  etiam  fasci- 

culos  telae  fibrosae  et  huius  fibras  parallelas  aliquan- 
do planas  distincto  videro  potuimus;  in  hac  tela  hic 
illic  etiam  perspicui  erant  ductus  biliferi  ampli,  et 
uti  videbantur  dilatati,  materie  granulosa  flava,  ra- 
rius ipsis  cellulis  hepatis  impleti;  liorum  nonnulli 
satis  longum  spatium  percurrebant,  nullos  ramulos 
edentes,  alii  rete  amplum  formabant,  cuius  rami  in 
tubulos  atrophia  laborantes  multo  minus  conspicuos 
transibant. 

Origo  talis  degenerationis  adeo  a norma  receden- 
tis minime  facile  explicanda  est.  Secundum  Roki- 
tansky  cirrhosis  hepatis  oritur,  aut  quando  nimia  bilis 
secretae  copia  stasin  producat  in  tubulis  bilif.,  qui  ex- 
inde tument  vasaque  sanguifera  comprimunt,  quo 
facto  haec  postea  atrophia  afficerentur.  Haec  tamen 
hypothesis  dubia  videtur,  quum  vix  admitti  queat,  ipsa 
vasa  sanguif.  in  textura  adeo  molli  comprimi  posse; 
aut  ex  inflammatione  procedit  chronica,  quae  postea 
atrophiam  adduceret  1). 

Clar.  Pro  motoris  opinio  haec  est:  Inflammationem 
chronicam  hepatis  praecipuam  causam  esse  subsequen- 
tis  cirrhosis,  maxime  probabile  videtur;  ita  hepar, 
de  quo  iam  mentionem  fecimus  pag.  76  investigare 
potuimus;  volumine  auctum  erat,  ad  speciem  tuber- 


1)  1.  1.  pag.  341  ct  344. 

culosum;  in  illo  etiam  post  dissectionem  plures  lo- 
buli magni  distingui  poterant;  tela  vero  fibrosa  non- 
dum erat  evoluta,  quae  caeterum  in  cirrhosi  provecta 
inter  lobulos  observatui”  at  vero  inflammationis  vesti- 
gia non  erant  dubia;  in  alio  hepate  eadem  affectio 
ad  maiorem  gradum  processerat,  i.  e.  lobuli  aut  tuber- 
cula, cirrhosi  propria,  ubique  magis  erant  separata 
minusque  confluebant,  quam  in  priori  specimine ; in- 
signis insuper  adipis  quantitas  erat  deposita;  tela 
fibrosa  interlobularis  iam  magis  in  hoc  specimine 
erat  evoluta,  atque  plures  lobulos  confluxos,  ita  tamen 
ut  distingui  facile  possent,  cingebat;  in  tertio  speci- 
mine , separatio  illa  longe  magis  erat  progressa;  hic 
hepar  ex  rotundis  diversae  magnitudinis  tuberculis 
aut  lobulis , magna  copia  telae  cellularis  separatis , 
constabat;  in  tuberculis  vero  maioribus  lobuli  adeo 
erant  confluxi,  ut  vix  distingui  possent,  nisi  vasis 
diversis  coloribus  tinctis,  per  illa  tubercula  dispersis. 
Ambo  specimina  ultima  iam  atrophia  erant  affecta. 
Videtur  igitur,  ut  plurimum  saltem,  inflammatio  chro- 
nica praecedere,  qua  secretio  anormalis  producitur 
atque  tubuli  biliferi  laeduntur;  hac  laesione  ipsa 
secretio  mutatur,  ita  ut  iam  maior  adipis  quam  bilis 
copia  deponatur;  probabiliter  deinde  stasis  oritur  in 
vasis  tubulos  bilif.  comitantibus,  qua  efficitur,  ut  ipsi 

tubuh,  sanguine  magis  privati,  atrophia  corripiantur 

et  in  glomeris  speciem  contrahantur,  atque  ita  de- 
scripta forment  tubercula,  unde  hepatis  oritur  atro- 
phia generalis.  Hoc  etiam  confirmatur  ex  impletioni- 
bus  artificiosis,  e quibus  patuit,  venas  minimas  lobu- 
lares , quae  tubulos  biliferos  cingunt , in  illis  lobulis 
post  felicissimam  etiam  impletionem  non  esse  tinctas. 
Quum  vero  sanguis  venae  port.  hepar  transire  de- 
beat, necesse  est,  ut,  quo  plures  venulae  imperviae 
fiant,  eo  plures  aliae  viae  a natura  aperiendae  sint 
aut  dilatandae , quarum  ope  circulatio  perfici  possit ; 
hinc  venae  interlobulares  plures  et  numero  et  aliquando 
volumine  augeri  videntur,  Fig.  13  a.  a. ; hic  illic  etiam 
amplas  arterias  per  illam  telam  ductas  vidimus,  b.  b. 
Ex  inflammatione  probabiliter  plastica  aut  exsudatio- 
ne  circa  venulas  interlobulares  magis  magisque  tela 
cellularis  efformatur,  quae  iam  lobulos  contractos 
sensim  cingit  et  a vicinis  separat  1).  Ipsae  venae 

1)  Inflammationem  hepatis  revera  ansam  praebere  evolutioni 
telae  cellularis , luculenter  nobis  apparuit  ex  investigatione  absces- 
sus , quem  verbo  memorare  non  inutile  duximus. 

Abscessum  scii,  insignem,  lobum  hepatis  dextrum  occupantem, 
invenimus  in  viri  cadavere,  quod  etiam  pneumoniae  metastaticae 
signa , erosiones  haemorrhagicas  in  ventriculo , profundas  denique 
ulcerationes  in  crassis  intestinis  monstravit. 

Continebat  abscessus  magnam  puris  satis  spissi , subflavi  coloris, 
parcam  vero  sanguinis  copiam;  vesica  fellea  vero  parvam  bilis  ad 
adspectum  sanao , pure  saltem  carentis  quantitatem. 

hepaticae  pluribus  etiam  locis  satis  manifesto  apparent^ 
Fig.  13  d.d.  cl.,  ita  ut  ramuli  venae  port.  sanguinem  non 
amplius  per  rete  lobulare,  sed  per  unum  alterumve  la- 
mum  dilatatum  in  venas  hepaticas  transmittere  vide- 
antur, circulatione  lobulari  magna  pro  parte  diminuta. 

Diu  vero  dubii  haesimus,  qua  ratione  lobuli,  qui 
in  statu  sano , uti  antea  vidimus , tot  tubulis  biliferis 
mutuo  cohaerent,  in  cirrhosi  penitus  separari  potue- 
rint, ita  ut  facile  exstirpari  possint , pedunculo  tan- 

Impletione  facta  artificiali  tum  vasorum  hepatis  sanguiferorum  , 
tum  ductuum  biliferorum , sola  materies  ductui  hepatico  immissa 
ubique  in  ipsum  abscessum  effluxit , licet  in  illius  margine  omnia 
vasa,  praesertim  venae  hep.,  optime  fuerint  impleta,  argumento, 
ductus  biliferos  suppuratione  corrosos  in  abscessu  hiare,  aeque  ac 
bronchi  in  vomica. 

Margines  abscessus  paulo  solidioris  videbantur  texturae.  Mi- 
croscopii  ope  apparuit,  illas  componi  e tubulis  biliferis  et  vasis 
sanguiferis;  tubuli  autem  magis  pellucidi  reddebantur  prope  ab- 
scessus parietem,  simulque  rete  formabant  magis  magisque  laxum, 
ita  ut  interstitia , quae  in  loco  sauo , paulo  remotiori , vix  diame- 
trum tubulorum  aequant,  ibi  ter  fere  illam  superent  et  tela  cellu- 
lari arteriolisque  essent  impleta,  usquedum  superficies  interna  cavi, 
membrana  scii,  pyogenetica  e tela  cellulari , arteriolis  et  tubulis 
nonnullis  pellucidis,  ad  membranam  propriam  reductis,  constaret. 
In  trabeculis,  in  abscessus  cavitatem  prominentibus,  e substantia 
alba  solidiori  compositis,  plures  vidimus  arteriolas  rubras,  tubu- 
losque flava  materie  immissa  repletos,  nonnullaque  venae  port. 
vestigia. 

tum  vasculoso  superstite,  uti  egregie  delineaverunt 
Cruveilhier  et  Ilope ; in  initio  clar.  Promotor  suspi- 
catus est , revera  in  sano  statu  nonnullos  lobulos  aut 
lobulorum  congeries  tela  interlobulari,  tenui  licet, 
undique  cingi,  ita  ut  tubulorum  et  vasorum  ope  non 
directe  cohaererent ; sedula  vero  observatio  structurae 
sanae  nihil  hac  de  re  nos  docuit;  tandem  vero  vidi- 
mus, microscopii  ope,  per  telam  fibrosam  adeo  auc- 
tam in  cirrhosi  ductus  biliferos  decurrere,  qui  per 
magnum  aliquando  spatium  nullos  laterales  ramos 
emittebant,  atque  igitur  a lobulis  erant  separati;  hoc 
tamen  in  statu  sano,  nisi  saltem  de  maioribus  ramis 
sermo  sit,  locum  habere  non  videtur.  Ex  his  igitur 
concludere  possumus,  plures  ramulos,  qui  a ductibus 
biliferis  discedunt  ipsosque  lobulos  subeunt,  penitus 
atrophia  consumi  et  evanescere,  quo  fit,  ut  lobuli  a 
se  invicem  separentur.  Quum  autem  lobuli  quorun- 
dam  tantum  ramorum  ope  cum  ductibus  biliferis  co- 
haereant, atque  bilis  non  amplius,  uti  in  statu  sano, 
ex  toto  lobulorum  ambitu  in  tubulos  liberum  effluxum 
habeat,  necesse  est,  ut  stagnet  ipsaque  secretio  de- 
generet. Cum  lobulis  vero  ipsa  vasa  lobularia  dimi- 
nuuntur et  evanescere  videntur,  unde  ipsa  etiam 
secretio  minor  fit,  quapropter  lobuli  magis  magisque 
atrophia  contracti  decrescunt;  non  vero  omnes  lobuli 
ita  separantur;  nonnulli,  uti  vidimus,  penitus  tela 

cellulosa  adaucta  cinguntur,  relicto  tantum  trunculo 
ductus  biliferi  vasorumque  sanguif.,  quorum  ope  cum 
reliqua  parte  cohaerent;  aliis  vero  locis  tubuli  vasaque 
interlobularia  magis  integra  manere  videntur,  ita  ut 
cohaesio  ramulorum  inter  vicinos  lobulos  non  aufe- 
ratur; tali  in  casu  plures  lobuli  confluunt  unumque 
maiorem  lobulum  formare  videntur,  Fig.  13  f.  f. , in  quo 
plures  venae  centrales  atque  ramulorum  interlobularium 
vestigia  remanent.  Quum  vero  tales  lobuli  confluxi 
a vicinis  eadem  ratione  tela  fibrosa  separentur,  atque 
perraros  modo  trunculos  vasorum  biliferorum  et  san- 
guif. cum  reliquo  systemate  cohaereant,  atrophia  atque 
contractio  talis  tuberculi  eaedem  esse  debent,  quam 
in  singulis  lobulis.  Sanguis  iam  lobulos  vix  penetrat 
atque  igitur,  uti  vidimus , in  tela  cellulari  vasa  augeri 
debent,  ne  impediatur  circulatio.  Hypertrophia  vero 
telae  cellularis  nobis  non  videtur  causa  esse  cirrhosis, 
verum  sequela  atrophiae  lobulorum  diminutaeque  per 
illos  circulationis,  qua  augentur  vasa  interlob.  atque 
efformatur  exsudatione  secundaria  tela  cellularis,  ip- 
saeque  fibrae  oriuntur  a doct.  Donders  et  Jansen  de- 
scriptae. 

Minime  vero  cum  cirrhosi  confundi  debet  illa 
degeneratio  raro  descripta,  de  qua  iam  mentionem 
fecimus,  obstructa  nempe  vena  port.  materie  fun- 
gosa, licet  ad  adspectum  externum  hepar  plurimum 

cum  organo  cirrhosi  affecto  convenire  videatur;  hepa- 
tis scii,  superficies  inaequalis,  pluribusque  tuberculis 
obsita  est. 


COROLLARIA. 


1.  Lobuli  hepatis,  licet  quibusdam  tantum  locis  capsula  gau- 

deant , aliisque  rete  communi  cohaereant , vasis  tamen  in- 
terlobularibus a se  invicem  separantur. 

2.  Dantur  venae  port.,  arteriae  et  ductuli  biliferi  interlobulares. 

3.  Arteriae  etiam  per  ipsos  lobulos  disperguntur. 

4.  Tubuli  biliferi  membrana  propria  gaudent , et  intus  uti  vide- 

tur, duplici  cellularum,  bilem  secernentium,  serie. 

5.  Albescentia  hepatis  est  morbus  tubulorum  bilif.,  quo  cellulis 

privantur , atque  omnino  differt  a fungo  medullari. 

6.  Fungus  medullaris  hepatis  e tela  interlob.  einsque  arteriis 

originem  petit ; venis  autem  caret. 

7.  Fungus  med.  in  vena  port.  e tunica  interna  excrescit,  et 

non  semper  sequela  est  fungi  med.  hepatis. 

8.  Cirrhosis  hepatis  ex  inflammatione  tubulorum  bilif.  et  retis 

lobularis  huiusque  obstructione  oriri  videtur. 

9.  In  cirrhosi  perfecta  lobuli  atrophia  laborant- 

10.  In  cirrhosi  vasa  interlob.  numero  ct  volumine  angentur, 

eorumque  actioni  auctae  tribuenda  est  hypertrophia  telae 
interlobularis. 

1 1.  Atrophia  lobulorum  non  est  sequela  hypertrophiae  illius  telae. 

1 2.  Ductuli  bilif.  interlob.  in  cirrhosi  paucis  modo  locis  cum  lo- 

bulis cohaerent,  ramulis  illorum  plurimis  atrophia  con- 
sumtis. 


TUES  E s. 


I. 

Kecte  doct.  caupenter:  »We  shall  define  Life  to  be  thc 
state  of  action  peculiar  to  an  organized  body  or  organism.” 

II. 

Maxime  probabilis  mihi  videtur  theoria  doct.  stare,  de 
actione  nervorum,  illam  scii,  consistere  in  undulatione 
lluidi,  fibrillis  primitivis  contenti. 

III. 

Craniorum  ope  varietates  generis  humani  optime  inter  se 
comparare  possumus. 

IV. 

Non  exstat  in  statu  sano  certa  relatio  inter  quantitatem 
oxygenii  inspiratione  assumti  ct  acidi  carbonici  exspirati. 


— 88  — 


V. 

Lactis  secretio'  magis  pendet  a mammae  evolutione  quam 
a peculiari  sanguinis  qualitate. 

VI. 

Bilis  non  est  excrementum , sed  revera  digestioni  ne- 
cessaria. 


VII. 

»Die  strengsten  Systematiker  sind  die  argsten  Empiriker. 
Ein  System  der  Natur  wider  iliren  Willen  aufdringen  ist 
Aveit  schlimmer  ais  ein  Mittel.”  iiufelahd. 


VIII. 

Ad  functiones  suas  exserendas  cerebro  in  primis  sanguine 
rterioso  opus  est. 


IX. 

Magis  ingeniose  quam  vere  doct.  autenrietii  pathologiam 
considerat,  tanquam  phaenomenorum  ordinem  peculiarem, 
vel  naturae  regnum  separatum. 

X. 

»Pulsus  celer,  calores  subiti  saepius  debilitatem  ct  defec- 
tum sanguinis , quam  eius  copiam  ct  orgasmum  arguunt. 
Ergo  pessime  quivis  pulsus  celer  VSC.  tenlatur.” 

XI. 

Venaesectio  ad  lipothymiam  usque  a multis  auctoribus 
perverse  commendatur. 

XII. 

Ad  delirium  in  morbis  biliosis  adeo  frequens  producendum 
multum  conferre  videtur  qualitas  sanguinis  mutata. 

XIII. 

Epilepsia,  cui  non  praecedit  aura  epileptica,  plerumque 
idiopathica  est. 

XIY. 

Fungus  durae  meningis  non  ex  dura  meninge,  uti  wen- 
zel,  neque  ex  diploe , uti  walther  opinatur , verum  ex  pe- 
riosteo cranii  interno,  cui  dura  meninx  est  applicata,  ori- 
ginem petit. 

XY. 

Remediorum  actio  dividi  potest  in  localem  reactionem , 
quam  producunt , et  in  generalem  specificam ; ultima  de- 
mum oritur,  postquam  absorptionis  et  circulationis  ope  per 
corpus  distributa  sunt. 


XVI. 


Non  est  receptio  contagii  in  corpus,  sed  reactio  organismi 
in  receptum  contagium,  quae  infectionem  determinat. 

XVII. 

Hydropis  causa  proxima  vix  quaerenda  videtur  in  actione 
diminuta  vasorum  absorbentium. 

XVIII. 

Ad  statuendam  necessitatem  partus  praematuri,  in  primis 
pelvimetria  opus  est. 

XIX. 

Synchondrotomia  non  est  admittenda. 

XX. 

Male  nonnulli  inter  operationes  non  admittendas  recensent 
ovariorum  degeneratorum  exstirpationem. 

XXI. 

In  aneurysmatis  carotidis  curatione  per  arteriae  ligaturam 
plerumque  etiam  valet  regula:  «Melius  est  anceps  remedi- 
um, quam  nullum.” 


XXII. 

In  medicina  forensi  vulnerum  divisio  in  absolute  lelhalia, 
letbalia  per  se  et  lelhalia  per  accidens  non  est  commendanda ; 
melius  dividuntur  in  lelhalia  et  non  lelhalia. 


EXPLICATIO  TABULAE. 


Fig.  1.  Transversa  sectio  lobulorum  hepatis  humani  sani,  40ies 
aucta. 

a.  vena  port.  materie  coerulea  impleta. 

b.  arteria  hepat.  » rubra  impleta,  striis  transv.  notata. 

c.  ductus  hep.  » alba  impletus. 

d.  vena  hep.  » flava  impleta. 

Fig.  2.  Ex  eodem  hepate  lamella  lobuli  longitudinalis, 
o.  vena  port. 
d.  vena  hepat. 

Fig.  3.  Lamella  ex  sana  parte  hepatis  humani , albescentia  affecti, 
aucta  300  ■«. 

а.  venae  port.  ramuli  materie  caerulea  impleti, 
c.  ductus  biliferi , non  impleti. 

Fig.  4.  Arteriae  hepat.  et  - ductus  hepat.  rami  interlob.,  in  sano  he- 
pate humano;  augmentum  50. 

б.  arteriae  hep.,  materie  rubra  impletae, 
c.  ductus  hep.  i>  flava  impleti. 

Fig.  5.  Yenae  hepat.  vasa  capill.  in  superf.  hepatis  humani,  mer- 
curio repleta;  augmentum  est  40. 

Fig.  6.  Yenae  centralis  et  ductus  hepat.  vasa  capill.  in  hepate 
vitulino;  augmentum  est  100. 

c.  ductus  hep.  materie  flava  impleti. 

d.  venae  hep.  » alba  impletae, 

Fig.  7.  Cellulae  hepatis  humani  sani ; augmentum  350. 

a.  cellulae  parvis  adipis  globulis  praeditae. 

b.  » ex  alio  hepate  magnos  adipis  globulos  continentes. 

c.  » eaedem  quae  a post  actionem  acidi  acetici. 

d.  o » post  actionem  aetheris  sulphurici. 


Fig.  8.  Reto  tubulorum  bilif.  in  lamella  frustuli  recentis,  aqua 
madefacta;  augm.  350. 

Fig.  9.  Cellulae  , tunica  propria  contentae,  per  breve  temporis  spa- 
tium spiritu  vini  diluto  madefactae;  plurimis  in  locis 
2 illarum  strata;  augm.  250. 

Fig.  10.  Lamina  hepatis,  albescentia  correpti;  magnitudo  }. 

a.  venae  port.  rami  materie  coerulea  impleti. 

b.  ductus  hep.  rami  » flava  >» 

Fig.  11.  Rete  tubulorum  bilifer,  ex  eiusdem  hepatis  sana  parte, 
250>es  auctum. 

Fig.  1 2.  Rete  tubulorum  bilifer,  ex  illius  morbosa  parte ; hi  maxime 
sunt  pellucidi , e solis  fere  membranis  constant , hic  illic 
tantum  cellularum  vestigia  continent. 

Fig.  13.  Lamina  tenuissima  desumta  ex  hepate  cirrhosi  affecto; 
augmentum  25. 

a.  vena  port.  materie  coerulea  impleta. 

b.  art.  hepat.  » rubra  » 

d.  vena  hepat.  » alba  » 

e.  lobuli  vestigium. 

/.  lobuli  confluxi. 


